text:
Den luna di mei y juni A.T.A. a haci un encuesta pa asina haya sa ki percepcion residentenan di Aruba tin di turismo- tanto positivo como negativo, enfocando riba e aspectonan di desaroyo economico y desaroyo social. E encuesta aki tawata basa riba preguntanan cu a wordo haci na residentenan na 2018 den un encuesta similar. Originalmente, e preguntanan aki a wordo uza pa un encuesta haci na residentenan di Hawaii encuanto nan percepcion di turismo.
A dicidi di amplia e encuesta di 2022 cu preguntanan adicional, compara cu esun di 2018.
Ta importante pa remarca cu mientras cu no tur cos cu a wordo treci dilanti den e encuesta ta cay bao di responsabilidad primario di A.T.A. como Aruba su Destination Marketing and Management Organization (DMMO), e opinionnan y sugerencianan ricibi ta yuda dirigi e accionnan cu si ta cai bao di capa di A.T.A. y ta yuda A.T.A. den su papel di duna conseho y guia otro organisacionan den e desaroyo turistico desea. A.T.A. ta balora e inclusion di e comunidad ora ta regarda turismo y unda cu por lo invita comunidad pa ta parti di e combersacion y resultado.
Residentenan a wordo encurasha pa yena e encuesta tanto virtualmente como riba papel. A logra colecta 2811 encuesta, sinembargo despues di exclui e encuestanan di personanan cu no ta residente di Aruba y e encuestanan cu no a wordo yena completamente, a yega na un total di 1983 encuesta valido.
Na 2018 a crea perfilnan pa cada generacion pa asina por tin un miho comprendemento di e diferente opinionnan entre gruponan di residente. A haci uzo di e perfilnan aki un biaha mas pa analisa resultadonan di 2022. Pa e encuesta aki a analisa data cuantitativo y tambe cualitativo.
E encuesta a conta cu 35% participante masculino y 65% participante femenino. E grupo mas grandi di participante ta entre 30 y 39 aña (25%). E districto cu mas participante ta Paradera/Santa Cruz (30%). 39% di participante ta casa y 80% ta traha.
Na 2005, Camara di Comercio (KVK) a haci un estudio pa saca afo kico tawata mas importante pa nos residentenan entre desaroyo social y desaroyo economico. 48% di participante a responde desaroyo social mientras 52% a responde desaroyo economico.
Na 2018, A.T.A. a haci uzo di e pregunta di Camara di Comercio den su encuesta- aki por a wak cu 60% di participante a scoge desaroyo social mientras 40% a scoge desaroyo economico. Na 2022, desaroyo social a wordo escogi door di 56% di participante, y 44% a scoge desaroyo economico.
Di esnan cu a scoge desaroyo economico, 52% a indica cu expansion di industrianan cu no ta turismo ta e aspecto di mas importante pa desaroyo economico. Di esnan cu a scoge desaroyo social, 41% a indica cu mas asistencia social ta e aspecto mas importante pa desaroyo social.
Comentarionan relata na e dos tiponan di desaroyo a wordo categorisa debidamente. Pa desaroyo economico e mayor cantidad di comentario a referi na mas pilar economico, finanzas y mehoracion di producto. Pa desaroyo social e mayor cantidad di comentario a referi na mas enfoke riba nos comunidad/ e aspecto social, balans y educacion.
A haci diferente pregunta unda participantenan mester a indica entre 1 cu 5 nan sentimento riba diferente topico, unda 1 ta extremadamente negativo y 5 ta extremadamente positivo.
Entre 1cu 5, participantenan a indica cu un averahe di 3.8 cu turismo tin un impacto positivo riba Aruba en general. Entre 1 cu 5, participantenan a indica cu un averahe di 3.6 cu turismo tin un impacto positivo riba nan y nan famia. Entre 1 cu 5, participantenan a indica cu un averahe di 2.2 cu nan poder di compra pa e siguiente 12 lunanan a wordo afecta negativamente compara cu prome cu e pandemia.
E contestanan a wordo analisa tambe comparando diferente generacion cu otro. A puntra participantenan pa indica entre 1 cu 5 si nan isla ta demasiado dependiente di turismo. E average di mas abao kinan tawata di 4.42 pa ‘Baby Boomers’ y esun di mas halto di 4.70 pa ‘Gen Z’.
Pa loke ta trata e pregunta si participantenan ta sinti cu nan tin un stem den decisionnan di turismo riba nan isla, entre 1 cu 5, e average di mas abao tawata di 2.02 pa ‘Millenials’ y esun di mas halto 2.19 pa ‘Baby Boomers’.
A pidi participantenan comparti nan 3 preocupacionnan principal di turismo: 76% a indica e prijs halto y e costo di bida halto, 46% a indica daño na naturalesa y medio ambiente y 35% a indica vivienda inpagabel pa residente.
Tin mas informacion di e encuesta aki disponibel den A.T.A. su rapport di juli 2022. Si ta interesa pa ricibi e informacion aki por tuma contacto cu l.ruiz@aruba.com .
A.T.A. kier gradici tur persona cu a yena e encuesta y a duna nan opinion. Un danki special na e ekipo di ‘Strategy, Planning and Research’ y na drs. Yolanda Richardson y e 5 studiantenan di e programa OGM na Universidad Aruba di Aruba cu a yuda asisti cu e coleccion di data.


c: text/html

text:
WILLEMSTAD — Despues ku siman pasa a toka turno na nos chikitinnan pa selebra dia internashonal di atletismo, fin di siman tras di lomba a toka turno na spechalmente esnan mas grande.
E atletanan ta saliendo awor’ki for di e fase di transishon pa nan drenta bèk den e fase kompetensia pa asina nan ta den un konsishon optimo pa kampeonato di Korsou; pues no tabata un kompetensia kaminda ku nan lo a kompetí riba 100% di nan kapasidat. E kompetensia aki tòg a laga markanan sumamente remarkabel atras i te hasta rèkort nobo a keda poné. Tabata e atleta multi-talentoso, Keiji Lorens (14) di Trupial ku a sa di tira e bala di baseball riba un distasia di 87.12 meter! Ku e hanzaña aki e ta pone e marka nashonal na 5.47 mas leu.
Elgin Sommer di Sparta tambe a sa di pone e tempu di mas skèrpi di atletismo den 2016 riba e distansia di 100 meter ora ku el a para e oloshi na 10.81 sec ku esaki e ta laga Rachmil van Lamoen i Prince Kwidama su tras ku a kore respektivamente 10.83 i 10.88.
Bientu na Kòrsou semper tabata un obstakulo pa nos atletanan riba e distansia di 200 i 400 meter. Pa loke ta 2016 nos atletanan poko poko pero sigur ta jegando 50 sec. riba e pista Mondo na SDK. Pa kampeonato di Korsou nos tin sigur atletanan markando tempu di 47 seconde.
Riba e distansia di 800 meter ku un elektrisante final e atleta Jordan Philbert (16) di Cheetah ta bai laga Rashid Rosalina (21) di The Eagles ku un diferensia di 8 sentisimo seconde. No lo por ferwagt hopi di ambos atleta durante di e proksimo kampeonato di Kòrsou.
E kompetensia di fin di siman aki a konose partisipashon di un kantidat rèkort di lansado. Hopi di nan tabata hobennan ku a keda reklutá speshalmente pa Carifta 2017. E atleta nobato di e ekipo di Deportivo San Kristòf a sa di duna un kompetensia fuerte. Nataniel Komen den su prome kometensia a di tira e sper riba un distansia di mas ku 42 meter! Asina tin hopi bon prospekto mas pa den futuro.
Bob Esprit i tambe Eduard “Watty” Pourier (Boneiru), dos atleta di renombre di den pasado tambe hasi presensia bèk durante di e kompetensia di atletismo ora nan a kompeti den pusha bala di heru i disko. Den bala di heru Bob ta pusha 12.30 i Watty 11.62 meter. Nan a inspirá hopi di nos hobennan.
E miho 8 atletana di e kategorianan bou di 14 aña; tambe tabata den kompetensia.
Serka nos damitanan di 7/8 aña ta Zsa-zsa Frans di The New Revolution a gana komodamente. Serka e mucha hòmbernan Anton Pietersz di The Eagles ta sali ku maksimo puntuashon. Den e kategoria 9/10 Mehaydi Isabella (Trupial) i Jeneul Doran (Deportivo San Kristòf) ta bolbe score mas haltu. Vanessa Mercera i Gerander Melfor di Trupial ta bira ganado den e kategoria di 11 i 12 aña. Serka nos atletanan di 13 aña14 aña ta Nashwena Jonge (Deportivo San Kristòf) i Suehandric Paulina ta gana komodamente ku un bon saldo di puntuashon den e eventonanan kombiná.
Atletismo di Kòrsou ta sigui dia 10 i 11 di yuni proksimo ora ku nos atletnan sali den e Kampeonato MCB di Atletismo 2016.
Ta fèrwagt ku mas 200 atleta den e kompetensia maksimo di atletismo di Kòrsou.

robotstxt: allowed

filter: keep


text:
ORANJESTAD, Aruba – 6 September 2022: Cu e inicio di e aña escolar nobo, Aruba Hotel & Tourism
Association (AHATA) a haci un donacion di 52 set di cuchiu di e marca profesional Hendi na e
studiantenan ‘eerstejaar‘ di EPI HORECA den e programa culinario di Empleo Inmediato (IE). Den
colaboracion cu ASD, Sra. Tisa LaSorte, Presidente y CEO di AHATA a haci e donacion durante un
ceremonia special den presencia di alumnonan y facultad di EPI.
Como un organisacion di dunador di trabao cu ta traha pa e sostenibilidad di Aruba su turismo y
economia, AHATA ta traha continuamente pa sostene e sector di enseñansa y yuda inspira studiantenan
pa drenta empleo di industria di HORECA.
E decision pa haci un donacion a bin despues di un bishita di e CEO cu Chef y Unit Manager di e sector
di HORECA na EPI, pa discuti e formanan cu AHATA por apoya e studiantenan den e programa di IE.
AHATA ta sigui den conbersacion cu sector di enseñansa pa asina por yuda sera e ‘gap’ entre educacion
y e mercado laboral cu diferente iniciativa. ASD a participa cu AHATA den sponsorship di e donacion di
cuchiu Hendi, como un socio importante den sector di HORECA.


text:
Bo sosten ta bon biní.
Ken nos ta
Unkobon ta e abreviashon pa Union di konsumidó Boneiru, e bònt di konsumidó di Boneiru. Unkobon ta un asosiashon ku ta independiente di polítika òf filosofia di bida. Personanan di 18 aña òf mas, por bira miembro pa solamente $15 pa aña.
Miembronan di Unkobon ta skohe nan representante den konseho di bònt (Bondsraad) ku ta e órgano di mas haltu di e organisashon. E konseho di bònt (Bondsraad) ta stipulá e maneho den un reunion den kual tur miembro por asistí. Direktiva ta responsabel pa e ehekushon. Den esaki e direktiva ta haña apoyo di e koördinadó. E Konseho di Supervishon ta kontrolá y konsehá e direktiva. Trabounan ta wòrdu hasi pa gruponan di trabou. Di e manera aki e miembronan tambe por kontribuí pa e kousa. Tur funshon den Unkobon ta wòrdu ehersé pa boluntarionan. Huntu nos ta pará fuerte!
E miembronan di Direktiva ta: Wietze Koopman, Marianne Grutters i Herbert Piar.
Organogram
Konseho di bònt
Konseho di Supervishon
Direktiva
Secretario
Presidente
Tesorero
Koördinadó di bolontario
Grupo di trabou
Akshon Miembro
Awa y elektrisidat
Nesesidatnan básiko
Finansas
Lokèt pa konsumidó
ICT
Wak nos riba Media Soshal
Bo sosten ta importante
Yena aki bo datonan y registrá bo mes. Solamente $15 pa aña,


text:
Geplaatst op 25 03 2021
WILLEMSTAD – Ministerio di SOAW ta anunsiá ku durante lockdown e ta alkansabel pa su klientenan na e siguiente manera:
Sektor di Desaroyo Sosial
Kasnan di bario lo ta alkansabel via telefòn pa informashon òf pa traha un sita di forma ku su klientenan por sigui risibí servisio di djaluna pa djabièrnè entre 8’or di mainta pa 12’or di mèrdia i entre 2’or di mèrdia pa 5’or di atardi.
Por yama e siguiente numbernan:
Kas di Bario Punda/Banda Ariba 724-5251
Kas di Bario Otrabanda/Banda Abou 724-5253
Kas di Bario Brievengat 724-5252
Kas di Bario Santa Maria 724-5254
Pa aplikashon di ònderstant i sosten laboral por bishitá e siguiente wepsaitnan:
Onderstant: www.soaw.cw
Sosten Laboral : www.fondodisosten.org
Pa loke ta trata aplikashon nobo pa eksonerashon pa mantelzorg por hasi esaki na:
www.gobiernu.cw/petishon-mantelzorgers
Tur persona ku a risibí eksonerashon pa mantelzorg aña pasá, ta bai risibí un mail ku informashon di nan petishon anterior huntu ku e dokumento di eksonerashon pa prent.
Den kaso ku mester kambia informashon den petishon, por manda un mail pa mantelzorg.soaw@gobiernu.cw i indiká ku ta deseá di pidi un eksonerashon nobo pasobra mester kambia informashon manera adrès.
Kuido di hende (Mantelzorg) por sosodé tur dia entre 4:30’or pa 8’or di mainta, entre 12’or pa 2’or di mèrdia i entre 4:30’or di atardi pa 8’or di anochi.
Sektor di Famia i Hubentut
Pa entre otro ayudo sosial of papia ku un trahadó sosial, Sektor di Famia i Hubentut ta alkansabel na telefòn 724-5300 (opshon 4) di djaluna pa djabièrnè entre 8’or di mainta pa 12’or di mèrdia i entre 2’or di mèrdia pa 5’or di atardi.
Sektor di Labor
Sektor di Labor ta alkansabel na telefòn 724-5300 (opshon 1) di djaluna pa djabièrnè entre 8’or di mainta pa 12’or di mèrdia. Tambe por manda email na Sektor-Labor@gobiernu.cw
Ofisina di Mediadó
Ofisina di Mediadó ta alkansabel na telefòn 724-5440 di djaluna pa djabièrnè entre 8’or di mainta pa 12’or di mèrdia i entre 2’or di mèrdia pa 5’or di atardi.
Na e manera akí Ministerio di SOAW ta sigui brinda su servisionan na pueblo di Kòrsou teniendo kuenta ku e sirkunstansianan di lockdown.


text:
Riba Februari 26 oficialnan di gobierno di Aruba representando varios departamento a
bishita e man camp di CITGO Aruba Refinery pa un inspeccion. Durante e inspeccion nan a tuma nota di varios contratista den e proceso di demobilisacion a consecuencia di e anuncio reciendi un slowdown den e projecto di rehabilitacion di e refineria.
CITGO Aruba a duna tur cooperacion durante e inspeccion aki y lo sigui haci esaki. Mas aleu, e compania ta exigi pa tur empleado y contratista cumpli cu ley-y regulacionnan local.Tocante CITGO Aruba CITGO Aruba Refining N.V. (CAR) ta un compañia Arubiano cu ta forma parti di un grupo di compañia operando bou di PDV Holding Inc., doño indirecto di CITGO Petroleum Corporation y subsidiario di Petróleos de Venezuela, S.A., e compañia nacional di petroleo di e República Bolivariana di Venezuela. CAR ta e operador di e refineria di Aruba, situa na San Nicolas, Aruba cu ta propiedad di Refineria di Aruba N.V. (RdA), un entidad di cual Gobierno di Aruba ta propietario absoluto.


text:
Gezaghèber Edison Rijna a dediká su tempu prinsipalmente na fortifikashon di e lasonan ku
stakeholdernan i institutonan di Union Oropeo. El a kuminsá su programa ku un konsulta
ku Representashon di Hulanda na Brussel. Staf di e representashon a bisa ku gustosamente nan ta dispuesto pa hasi uso di e ret den sírkulonan di Union Oropeo pa Boneiru tambe.
Komo Territorial Authorized Officer gezaghèber Rijna na nòmber di Entidat Públiko Boneiru ta esun ku na promé lugá ta responsabel pa mantené kontakto ku Union Oropeo. Ku e Representashon el a papia tokante e bali internashonal pa kua el a tuma inisiativa i ku lo bai forma parti di su gabinete. E bali internashonal, banda di ehekushon di programanan di Union Oropeo ku ya kaba ta kanando, lo bai dirigí su mes tambe riba atraé vários fluho di finansiamentu alternativo pa Boneiru. Por pensa akí riba
programanan di Union Oropeo ku no ta spesífikamente destiná pa Teritorionan Ultramar di
Union Oropeo, pero riba kua por hasi un apelashon sí ku un aserkamentu aktivo.
Na e Directorate General for Defense Industry and Space (DG Defis) gezaghèber a haña un presentashon di e Programa di Inovashon i Espasio di Defis, kaminda entre otro a papia tokante e programa di Cassini pa ‘Startups’ i Empresa Chikitu i Mediano. Aparte di esei EUSPA a duna un presentashon tokante posibel desaroyonan interesante den mundu di digitalisashon i programanan espasial. Via e bali internashonal den e periodo binidero lo investigá kiko e programanan akí por nifiká pa Boneiru. Rijna a hasi uso di e
oportunidat pa boga pa e proyekto di Galileo, pa kua nan ta konstruí un stashon di sensor
na Boneiru, haña un kontinuashon. Ku e direktor pa Amérika Latino i Karibe di Directorate International Partnerships, Jolita Butkeviciene, banda di kasonan ku ta kanando, Rijna a papia tokante e posibilidatnan pa habri un ‘technical office’ for di Union Oropeo na Boneiru. Gezaghèber a hasi uso di su presensia na e konferensia di European Development Days pa establesé kontakto ku vários partido pa sondia kua ta e oportunidatnan di kolaborashon ku tin pa Boneiru. Riba djárason 22 di yüni Rijna a biaha pa Den Haag pa entre otro deliberashon ku diferente ministerio i un enkuentro ku e komishon di Tweede Kamer pa Relashonnan den Reino.


text:
Kua ta e último biaha ku bo a hasi algu pa promé biaha?
A hasi un siman, un luna, un aña…
Nos ta hui pa e kosnan nobo, paso nos ke e konsuelo ku ta brinda igualdat.
Manera bo, mi tambe ta sinti mi ekstremadamente inkómodo i insigur e promé biaha di tur kos. Pero, tambe mi ta gusta e desafio i e revolushon ku e kos nobo ta krea pa mi..
No ta semper e ta funshoná, ta bèrdat!
Pero siñamentu ta keda, no ta bèrdat?
Awèl, si den bo akuario no tin un tribon ku ta desafiá bo pa ekspandé bo vishon i kambia, pakiko e ta trampolin pa hasi algu diferente awe?
E no mester ta algu grandi òf interesante, basta e ta nobo.
Ke tal, drumi di un forma diferente den kama? Bo a mira ku e kara ta lanta tur di ploi dor di drumi di e mesun manera riba e mesun kusinchi?
Bo por peña e kabei tambe pa e otro banda, òf, hasi un reseta nobo, bai kas via di un otro kaminda, kombersá ku un hende ku nunka bo a yega di papia, siña algu útil riba smartphone…
Si nos no kambia, nada den nos ta kambia..
Kuminsá awor!
Bo a pensa den algu noba AWE?


text:
E segun dobuelta di eleccion presidencial dia 1 di april proximo tin menos di un luna pa bay. E campaƱa te awor ta central alrededor di e aspecto religioso, cu e predicado evangelico Fabricio Alvarado como faborito, pero cu no ta duna solucion pa e time bomb cu ta menasando e modelo di bienestar di Costa Rica: e crecemento acelera di e deficit fiscal y di debe publico, cu e repercusion di credito mas caro y e peligro di destabilisacion di e pais Centro Americano.
Politico, tecnico y expertonan di henter e espectro ideologico ta reconoce e gravedad di e problema di likides di gobierno centralĀ mirando e falta di acuerdo politico cu ta permiti cubri e buraco fiscal por medio di corta den subsidionan social o aumento di impuesto. E debe di gobierno central a bira dobel den ultimo 10 aƱa manera den ningun otro pais Latino Americano y awor ta na 50% di su PIB (GDP). E deficit presupuestario ta iguala esun di e crisis di inicio di aƱanan 80 y ta anticipa cu fin di 2018 esaki por cera cu alrededor di 7%.
Ora dia di pago ta yegando pa paga e funcionarionan publico tin tension tocante disponibilidad di placa y cada dia cu pasa ta mas caro pa ministerio di Financia pa haya financiamento. E deterioro financiero durante ultimo tres gobiernonan ta bay hunto cu e incertidumbre economico genera pa e di dos buelta di eleccion presidencial. E dos candidatonan cu ta topa otro ta e predicado Fabricio Alvarado, un principiante, mescos su partido, den maneho di gobierno y economia; y Carlos Alvarado, representante di e partido gobernante partido Accion Ciudadana (PAC), cu ta paga parti di e factura pa e deterioro di e situacion financiero publico den e ultimo cuatro aƱa, a pesar cu economia ta crece cerca di 4%, un ritmo superior na e promedio Latino Americano, y ademas ta presenta un inflacion modera (2,6%).
āSi esun gana of e otro, nos ta na borde di mira e problema fiscal explota cu a acumula den e ultimo 20 aƱaā, e economista Fernando Rodriguez ta seƱala, ken te na december pasa tabata vice ministro di Financia den un gobierno cu mester a aplica reduccion di prestacionnan social cu e ta califica como ādoloroso pero necesario.ā
Desde 2008 e debe gubernamental a resulta imparabel. Di 24% di PIB e ta awor na 49%. Aunke ta menos cu esun di Brasil, El Salvador, Uruguay, Argentina o Mexico, den ningun otro pais el a crece asina rapido.


text:
junior dake
-
News
Miras riba Aruba
E miras di Prensa Sur Americano ta riba Aruba. Apenas riba e prome dia di entrenamento ya caba e Prensa…Read More »
-
News
Aruba ta cla pa Rosario2019
Hefe di Delegacion, Sr. Junior Dake ta conta di e delegacion di Aruba cu lo ta presente na e weganan…Read More »
-
Rosario2019
Junior a participa na e reunion di Hefe di Mision
Hefe di Mision Sr. Junior Dake a participa na e reunion “Juegos Suramericanos de Playa Rosario 2019” na Argentina. Recientemente…Read More »
-
News
COA a nombra hefenan di Mission pa tres wega grandi
Comite Olimpico Arubano a nombra Hefenan di Mision pa e siguiente tres weganan grandi. Comite Olimpico Arubano a scohe su…Read More »


text:
WILLEMSTAD — Kòrsou lo ta anfitrion di un evento magno sigur pa e amantenan di akshon. Dia 22 di novèmber awor na Curacao Race way lo bai tin e evento titulá “Ken Ta Tapa Ken”. QDC Productions a uni forsa pa brinda Kòrsou i amantenan di fever, drifting i stunt un espektákulo tur afó. Riba e dia aki lo bai tin akshon di fever, drifting i stunt entre diferente koredó di outo, quad i motersaikel i tambe direktamente for di Merka lo tei e kampion mundial, e number 1 firmá pa Dream Chasers, kende ta Chino MMG ku ta kai bou di label di Rick Ross i Meek Mill. Chino ta bin duna Kòrsou un show live. Tin diferente challenge ku a kai aki na Kòrsou entre pariba i pabou, miéntras ku lo bai tin un revancha formal entre Boneiru i Kòrsou den e kategoria di quad.
Kòrsou ta bai mira akshonnan di outo, crosser i motersaikel den fever, drifting i stunt i pa promé biaha lo bo por ta testigu na momentu ku un avion ta bai pèrsigui un outo.
Banda di e espektákulo deportivo aki e parti farándula tambe lo ta bon sirbí ku bon ambiente ora ku lo bai tin presentashon di Easy Money Gang, DEZZ, RESHINE, MRAIZZ, dj Atley, Mc Monti i Mc. Jadira Bislick.
E evento aki ta di 16.00 or pa 22.00 or. Ya tin karchi na pre benta na rason di Naf.25 na Beep Beep, Tik Tak Punda, 24 uur Uit de Muur na e pòmp di gasolin na Sta. Maria i tambe na Mensing Caminda. Mucha te i ku 12 aña ta 15 florin.
Riba e dia di e aktividat mes esta 22 di novèmber na porta karchinan lo bira Naf. 35,00 i mucha te 12 aña ta keda 15 florin. Pues probechá buska esun di bo for di awor pa bo no pèrdè nada di e espektákulo grandi aki ku Kòrsou ta bai ta testigu di dje i ku pa hopi tempu lo bo keda komentá. Un danki spesial ta bai na Licores Maduro, Vista Tire Center, CATIS NV., Cannabis Energy Drink, Don Andres N.V., Zapp Batteries, Allstar Embroidery, Emergency Printing, Hulk Towing i The Ultimate Motors.


text:
Oranjestad – Mirando e caos cu tin den Gabinete Mike Eman II, Sr. Eman tin cu pidi Parlamento pa baha su gobierno y yama eleccion den cuadro di nos leynan nacional. Un Gobierno manera esun actual no tin derecho di existencia mas. Nos pueblo no por wanta mas desorden politico y trato inhumano pa falta di bon gobernacion. E Gabinete no tin un compas moral mas. Den menos di dos siman GE II ta perde dos Ministro. Esaki ta mustra claramente cu Sr. Eman no por funciona debidamente den e funcion di Prome Mandatario, consecuentemente Mike y AVP tin cu bay cas!
Masacre y mas masacre
Desde 2013 GE I a sconde e desaster pa e pueblo Arubano. A sconde e rapport di IMF pa pueblo no ripara e mal maneho desde 2009—2013. Na 2014 GE II a haya un KB di Reino Hulandes y despues un Supervision financiero (Parlamento di Aruba a ser poni un banda) imponi pa mal maneho. Minister Mike De Meza a haci un masacre cu finansa publico y hala di su bagamunderianan tin cu sali na cla ainda. Minister Juan David Irausquin no por a saca su som y a cay den e trampanan Machiavellino di Mike Eman y AVP. Niun hende riba lista berde a tribi di bay drecha e desaster di Mike De Meza y a busca un vakminister den persona di Angel Bermudez cu tampoco a resulta, ya cu el a sigui masacra e pueblo humilde enbes di crece nos economia. E deal spirito di Citgo a salba GE II su presupuesto di 2017. Medida tras di medida, cu costo di bida haltisimo a crea mas y mas incertidumbre y pobresa den e ultimo 8 añanan. Adictonan ambulante mas y mas riba caya y ta sigui crece. Miles di hende no por paga nan recibonan di awa y coriente pero tin placa si pa e di 7 Green Conference.
E drama ta sigui
Un Gobierno totalmente bruha despues cu Richard Visser a drenta y a hiba un mal maneho den salubridad publico, Lainda Westerhof a wordo cori pa falta di transparencia, Andy Lee no tawata kier ta mas den e team di Alibaba di Mike, Juan David a cobra su cheque diki diki di Overbruggingstoelage y a haya studieopdracht despues di e welga di hamber di su lider fracasa. Na final di e drama politico, Alfonso Boekhoudt a bula afor despues cu Gobierno no a sigui e proceduranan pa nombra un Gobernador nobo.
Pero e drama ta sigui: Salud publico cu problemanan serio, no tin material pa duna nos pueblo cuido medico adecuado, problemanan den educacion, deramento di Asbest na San Nicolas contra tur regla, protesta masal contra Minister di Husticia pa e criminalidad cu ta asotando nos pueblo y corupcion masal den e Ministerio di Benny Sevinger y awo e Minister di Turismo Otmar (600.000 Turista) Oduber a entrega su retiro pa falta di su lider Mike Eman kende a keda ignora e problemanan serio di nos pais y e decadencia cu nos pueblo ta pasando aden.
Sr. Mike Eman mester entrega su retiro per direct y debolbe nos pueblo su derecho di autodeterminacion.
HIT 94 FM SINTONIA NACIONAL
24 HORA E MEHOR PROGRAMACION RADIAL NA ARUB
94.1 MHZ


text:
ORANJESTAD (AAN): Na Universidad di Aruba recientemente tabata tin presentacion di e buki di Daniel Kripper.
El a splica den entrevista cu DIARIO cu e ta e rabino di Beth Israel cu ta e comunidad hudiu na Aruba. E tin varios aña na Aruba. Esaki ta su di 7 aña na e isla y e tin awor e honor di presenta su buki cu yama “Vivir con Mayúscula”, con pa biba un bida pleno.
Ta un buki producto di meditacion, estudionan y experiencianan. E ta pone den dje loke el a siña den bida y tur loke e ta siña di su alumnonan y di e hende rond di dje.
Den e buki ta mustra algun tips di como por biba un bida mas amplio y mas trascendente, a indica.
Ta repasa balornan manera: Gratitud, compasion, bondad. Ta purba di mustra un caminda pa e hende por reconcilia e balornan aki den nan bida personal, di famia, social, a señala.
E mensahe di e buki ta cu semper ta posibel transforma e bida den uno mas positivo sin importa edad lagando un banda e excusanan , Kripper a manifesta.
Na final di cada capitulo tin un capitulo practico cu tips. Termina cu un capitulo tocante felicidad cu diferente enfoke y insights di e Kabbalah cu ta e sabiduria tradicional mistico di hudaismo.
Ta integra e parti cientifico, psicologia como tambe e spiritualidad.
E buki a wordo presenta na Argentina, Uruguay, Miami y awor na Aruba. Na e momentonan aki e buki ta den proceso di re-edicion ya cu a haya un acogida enorme, Kripper a duna di conoce.
Artículo del Diario Aruba sobre la presentación de mi libro «Vivir con Mayúscula» en la Universidad de Aruba: https://www.diario.aw/2019/09/rabino-daniel-kripper-a-presenta-su-buki-vivir-con-mayuscula/


text:
E actor di Bollywood Kushal Punjabi (42) a comete suicidio y el a wordo haya morto awe madruga pa su mayornan den su cas di Bandra, Mumbaina, India. Segun The Times di India a haya un nota di suicidio. E mayornan a bay na e edificio door cu e no tabata contesta nan yamadanan di telefoon. Segun un medio cu den su nota di suicidio Punjabi a skirbi cu niun hende mester wordo considera responsabel pa su morto y cu su propiedad mester wordo reparti entre su mayornan y su yiu, Kian di 3 aña y su ruman muhernan. Kushal Punjabi tabata conoci pa su peliculanan di Bollywood manera Lakshya (2004), Kaal (2005) y Salaam-E-Ishq (2007) cu el a protagoniza hunto cu Priyanka Chopra.
Ari Behn (47) cu ta e tata di e tres yiunan di prinses Martha Louise di Norwega, a muri debi na un suicidio, segun su manager a confirma den un comunicado na nomber di su famia: “Cu tristesa den nos curason, e parientenan mas cercano di Ari Behn, ta anuncia cu awe el a kita su bida”. E comunicado ta sigui bisa: “Nos ta pidi respet pa nos privacidad den e proximo dianan”. Den un comunicado e rey Harald a bisa: Cu gran tristesa e Reina y ami a ricibi e mensahe di e fayecimento di Ari Behn. Ari tabata un parti importante di nos famia durante hopi aña, y nos tin recuerdonan calido y bunita di dje. Nos ta agradeci di por a conoce”. E noticia di e morto di e ex-miembro di e famia real di Norwega tabata riba dia 25 di december.


text:
Luis Arce
Luis Alberto (Lucho) Arce Catacora (n. 28 di september 1963 na La Paz) ta un bankero, ekonomista i polítiko boliviano. E ta e di 67 presidente di Bolivia desde 8 di november 2020.[1] Bou di presidente Evo Morales el a sirbi komo minister di Finansa, despues minister di Asuntunan Ekonómiko i Finansa Públiko, desde 2006 te 2017, i atrobe na 2019. Arce tabata miembro di Movementu pa Sosialismo (spaño: Movimiento al Socialismo–Instrumento Político por la Soberanía de los Pueblos, abreviá MAS-IPSP òf MAS).


text:
KRALENDIJK- Djaweps e kompania BWM Infrastructure, ku ta responsabel pa produkshon di afalt i drechamentu di hopi kaminda na Boneiru, a duna splikashon na prensa tokante desaroyonan na e kompania, i partikularmente e echo ku pronto lo por produsí konsiderabelment mas afsalt na Boneiru.
Noville Bartelomeo, direktor BWM Infrastructure Bonaire, a splika ku ta bai instalá e planta i den mas o ménos 2 siman, ya por saka asfalt for di e mashinnan nobo. Lógikamente ta tuma poko tempu pa siña traha ku e aparato asina moderno i si tur os ta na òrdu promé e bai den uso ofisialmente.
E planta aktual ta saka 30 tòn pa dia. Esaki ta tarda hopi pa por asfaltá kamindanan rápido. Awor, e planta nobo ta 3 bia mas grandi, 90 tòn. Pues nos por traha mas rápido ku ménos ora di trabou.
Wendel Bonifasio, direktor di e kompania madre na Kòrsou i Boneiru a papia di e kambio drástiko ku ta bai tuma lugá na Boneiru. “Mi ta enkargá ku e kompanianan i nos mira ta definitivo. Nos ta konbertiendo hopi na Kòrsou. Kumpra diferente kos i hasi invershon grandi. Na Boneiru, kisas nos a invertí ménos kompará ku Kòrsou. Nos lo bai hasi mas invershon na Boneiru, poko poko nos lo trese esakinan den publisidat. E planta nobo aki ta un parti chikitu ku BWM Infrastructure a hasi. Un planta super moderno ku a kosta mas o ménos 2.5 mion dòler. Pues nos ta atendiendo e kosnan hopi na serio. Momentu bo por inbertí, ta ora kos ta kana bon pa loke nos a hasi bon, esta e trabounan.
Mas trabou
Mas moderno e planta bira, mester di hende ku bon konosementu pa manehá nan tambe. Nos ke hendenan lokal, pa ehersé e trabou na e planta. Boneiru tin un bon pista na aeropuerto, bon prizòn i kayanan ta mehorando i asina nos ta kontinuá, “e direktor general Wendel a bisa.
“Kompará ku loke nos ta usando awor, e nobo ta hopi mas grandi. Planta aktual ta poko bieu i mester remplas’é. E planta nobo por drei riba gas i diesel. Por raspa e kamindanan aktual i re usa e asfalt pa e bai bek riba kaya. E planta tin sistema pa fangu stof, loke ta evitá ku hende den bario ta bai haña problema ku stof. Hende ta bin di eksterior pa duna guia kon e planta mobil aki ta funshoná. Mobil, pasobra e ta fásil pa move di un sitio pa otro si ta nesesario.
Preis no ta bai baha pa trahamentu di kaminda na Boneiru ku e planta nobo. Esaki debí ku trahamentu di kaminda tin diferente kos ku ta relatá na dje. Kisas e preis por baha den futuro, pero e ta dependé di hopi kos ku no ta den nos man. Tin trabou ta pone hende den komunidat pèrdè poko pasenshi, pero sa ku semper nos ta hasi e trabou ku bon intenshon i traha mas rápido posibel pa terminá, “ Martijn a bisa.


text:
ALC Band a wordo lanta despues cu Aruba Lions Club a organisa algun aña atras un actividad pa nos grandinan den e temporada di maart nos dia nacional, y a bai celebra den casnan di nos grandinan pone ambiente y reparti snacks cu cos di bebe pa tur presente incluyendo tur trahadornan di e casnan aki.
Despues di esaki e banda a sigui practica pa amplia nan repertorio y asina a presenta tambe na algun actividad di otro clubnan di servicio riba nos isla.
Na 2019 e grupo aki a biaha cu algun otro miembronan di ALC pa Orlando caminda tur aña ta tuma lugar un conferencia caminda tur e clubnan den nos zona ta participa cu ta Florida, Bahamas, Aruba, Boneiro y Curacao.
Akinan e peticion a drenta pa ALC Band por presenta e aña aki 2021 atrobe y pa esaki a cuminsa prepara un repertorio y alavez drenta studio pa cuminsa graba un produccion musical.
E problematica di e pandemia a hasi cu e grabacion y preparacion a tuma poko mas tempo cu normal a na februari 2021 a finalisa e projecto aki.
Mientrastanto a keda warda e luna di april pa biaha pa Orlando pa e conferencia aki, pero lamentablemente esaki no por a continua mirando cu e situacion di e pandemia no a duna e oportunidad pa hasi esaki.
Aruba Lions Club Band a warda e momento oportuno jega awor pa asina lansa e CD aki cu 12 tema musical varia cu musica clasico, popular conoci pa mayoria y toca den estilo tipico caribense manera; Potpuri di merengue, Señorita di Pietermaai, Jambalaya, Calypso Medley, Cerezo Rosa / Solamente una vez, Potpuri di tumba, Dugu Dugu, Joe, El Bodeguero, Yellow Bird / Jamaica Farewell, Basha awa bai, Mi esposa.
Hunto cu e produccion aki a logra pa graba un videoclip cu lo sirbi tambe pa promove e disco aki localmente y internacionalmente serka e otro Lions clubnan den exterior.
Esaki por ser mira libremente riba nos pagina di facebook of tambe riba youtube.
E contribucion pa e CD aki ta solamente 25 florin y bo ta ricibi un CD pa alegra bo hogar, bo negoshi of toca den bo auto, pa regalo y alavez ta contribui cu ALC unda cu bo aporte ALC por sigui juda nos comunidad.
E CD aki ta obtenibel serka tur miembro di Aruba Lions Club y por contact nan tambe via e pagina di facebook na Lions Club of Aruba.
Por manda un whatsapp na 7301214 y laga bo nomber y adres y nan por jega pa deliver esaki.
Aruba Lions Club ta aprecia cada un contribucion y ta sigur cu abo lo aprecia e dushi musica.


text:
anahi schreuders
-
Buenos Aires 2018
Anahi Schreuders a landa un tempo di 1:15.14
Anahi Schreuders a landa un tempo di 1:15.14 den e 100m pecho pero no tabata suficiente pa drenta e final…Read More »
-
Buenos Aires 2018
Anahi ta conta di e prome dianan na Buenos Aires
Anahi Schreuders ta conta di su experiencia na e Ceremonia di Apertura di e Weganan Hubenil di Buenos Aires y…Read More »
-
Buenos Aires 2018
Anahi Schreuders a landa un tempo di 34:37
Anahi Schreuders a landa un tempo di 34:37 seconde den e 50m pecho pero no tabata suficiente pa drenta e…Read More »
-
Buenos Aires 2018
YOG: Anahi Schreuders Landamento
Conoce e atletanan cu lo representa Aruba den Weganan Olimpico Hubenil Buenos Aires 2018. Na vispera di e Weganan proximo…Read More »
-
Barranquilla2018
Anahi ta conta di e Weganan CAC
Anahi Schreuders ta conta nos con a bai cu e Weganan CAC aki na Barranquilla.Read More »
-
Barranquilla2018
Natacion a sigi na Compleho Acuatico
Compleho Acuatico Eduardo Movilla un biaha mas tabata cla pa e landadornan di e Weganan Centroamericano y del Caribe awenochi.…Read More »
-
Barranquilla2018
Anahi den finale B
Diabierna anochi, Anahi Schreuders tambe a participa den e Finale B di 100 meter pecho. Caminda a demostra su corahe…Read More »
-
Barranquilla2018
Competencianan a start na Barranquilla
Awe nos atletanan di natacion, Daniel Jacobs, Mikel Schreuders y Anahi Schreuders a mira accion den nan categoria. Daniel Jacobs…Read More »


text:
ORANJESTAD— Den e dianan aki tin rumornan circulando cu Gobierno lo corta mas den salario di empleado publico. E rumor ta bisa e empleado publico pa prepara pa mas medida y cu e medidanan aki lo ta exigencia di Caft. Ta papia di entrega di e diferente premie di ambtenaar completo. Gobierno di Aruba ta enfatisa cu esaki no ta corecto. Esaki ta un otro rumor falso mas cu oposicion ta recuri na dje.
Gobierno a informa sindicatonan den ultimo reunion cu pronto lo cuminsa delibera cu Hulanda ki tempo por cuminsa elimina e recorte riba salario di empleadonan publico y semi publico. Awor Gobierno ta deliberando cu Hulanda riba e sosten di likides di e di 4 kwartaal 2021.
“Pa Gabinete Wever-Croes, goberna nos pais ta algo serio. Aruba ta algo serio. Nos situacion ta algo serio y no pa haci wega y trece rumornan falso. Treciendo rumornan falso pa fin politico, ta un muestra di falta di seriedad pa cu nos pais y ta stroba recuperacion cu nos ta desea. Aruba tin problemanan serio, manera nos tur sa, cu e pandemia a ocaciona. Y ta cu seriedad so nos por atende cu e retonan cu Aruba ta enfrentando. Nos pais ta recuperando y p’esey aworaki nos ta pidi trankilidad pa Gobierno por atende e problemanan serio di likides pa e siguiente lunanan nos dilanti”, Prome Minister a enfatisa.


text:
Kompleho Triangel Residence
Triangel Residence ta un kompleho ku ta konsistí di 11 blòk di dos piso i kada blòk tin 8 apartamentu pa un total di 88 apartamentu.
Un lugá ku bo por yama bo kas!
Kada apartamentu tin 2 kamber, un baño, un sala habri ku komedor / kushina i tin un grandura total di 68 m².
Tin ampleo espasio di parkeo den e kompleho. Tambe tin un "beheerder" ku por aserká ora tin kualkier problema.
Ku regularidat ta duna e serviso di mantenshon di e area berde i galerianan.
Triangel Residence ta ofresé tur e ingredientenan pa bira un área di bibienda kaminda su habitantenan por biba trankil i den harmonia.
Un lugá ku bo por yama bo kas!
Fasilidat pa ménos válido.
Den e Parke a tene kuenta ku personanan di edat i tambe esnan ku tin un nesesidat físiko. Na diferente kaminda a tene kuenta ku e posibilidat pa esnan ku ta usa ròlkstul òf looprek tin akseso fásil. Tambe tin algun apartamentu spesialmente diseñá pa ménos válido ku portanan mas hanchu i baño adaptá na nan nesesidat.
Pa esnan ku un nesesidat físiko ta bon pa informá serka nos Servisio na Kliente for di tempran ta kua ta e apartamentunan adekuá pa abo.
Pa esnan ku kier hür
Triangel Residence ta ofresé e posibilidat di hür un di e apartamentu na un preis kompetitivo riba merkado.
Tin algun apartamentu ku tin e fasilidat di un “berging” tambe ta bin aserka gastunan di servisio ku ta enserá entre otro : limpiamentu di galeria i mantenshon di área bèrdè, iluminashon di galeria, konsumo di gas i gastu pa konsèrhé.
E preis pa hür di un apartamentu ta Nafl. 895,- pa luna.
Inkluso gastunan di servisio.
Pa esnan ku kier kumpra
Pa esnan ku kier kumpra un apartamentu esaki tambe ta posibel. Nos departamentu di Servisio na Kliente lo por indikábo, kua ta edifisionan ku ta bin na remarke pa kumpra i tambe e kondishonnan di kompra.
- E preis di benta pa un apartamento ta di Nafl. 150.000,-
- i esnan ku tin un “berging” ta kosta Nafl.153.000,-
E preis aki no ta inkluí gastunan atministrativo ni gastu di Notario.
Nos ta trahando riba un asosashon di doñonan pa karga e responsabilidat di e propiedat atkerí huntu.
Tuma kontakto
Pa mas informashon por tuma kontakto ku nos
Departamento di Servisio na Kliente:
WhatsApp: +599-9- 432-6000
E-mail: info@fkp.cw / balie@fkp.cw
Telefòn di kontakto: 423 6000


text:
E siman aki trabounan den Havenstraat a cuminsa cu lo dura te otro siman diabierna. Ministerio encarga cu infrastructura conhuntamente...Read more
Departamento di Obra Publico ta informa pueblo di Aruba en general y specialmente nos automobilistanan cu ta haci uzo di...Read more
Pa e di segundo aña consecutivo e facultad di FHTMS di Universidad di Aruba, y e Hospitality and Tourism Unit...Read more
Diasabra ultimo durante un cena special, den e elegante ballroom di Hyatt Aruba Regency Resort & Casino, e miembronan di...Read more
Siman pasa pa tres dia y mei, a tuma luga un curso di introduccion ‘traha sistemico’. Un inciativa y cooperacion...Read more
Aruba ta tumando pasonan concreto pa realisa su vision pa bira un ehempel den mundo riba desaroyo sostenibel y economia...Read more
Comision Inmaculada Curason di Maria hunto cu Pastor Jairo ta invita tur pueblo di Aruba pa bin celebra e dia...Read more
Relaciona cu e operacion di e aerolinea Conviasa na Aruba, e mandatario responsabel di e cartera di Transporte, sr. Chris...Read more
Juffrouw Indra tin un sombre yen di storia. Storia cu juffrouw Indra tin yen gana di conta e muchanan di...Read more


text:
Mi tin un amiga di hopi tempu kaba, nos tabata hasi tur kos huntu i nos sa tur sekreto di otro. Pa un kuestion di negoshi nos amistad a kibra. Awor e ta kana papia malu di mi ku tur hende ku ami ta hasi negoshi ku n’é kiko mi por hasi pa e stòp?
Bon siman na tur mi fiel lesadónan. Mi ta spera ku bosnan fin di siman tabata kargáku sosiego, positivismo i trankilidat. Kòrda bo kurpa ta un tèmpel di Dios i trankilidat físiko ta krusial pa kada un di nos. Ban wak e tema di e siman aki.
Pregunta: mi tin un amiga di hopi tempu kaba, nos tabata hasi tur kos huntu i nos sa tur sekreto di otro. Pa un kuestion di negoshi nos amistad a kibra. Awor e ta kana papia malu di mi ku tur hende ku ami ta hasi negoshi ku n’é kiko mi por hasi pa e stòp?
Danki pa e pregunta e asuntu aki ta un fenómeno ku ta lantando kabes na Kòrsou i e no ta algu bunita. Laga nos ban wak kiko e fenómeno aki ta i kiko por hasi. Den nos tèrmino legal e fenómeno aki yama Kalumnia of difamashon. Tur dos ta kodifiká den nos buki di strafrecht. “Laster” Kalumnia ta skibi of bisa algu ku no ta bèrdat di un hende kaminda e otro ta wòrdu perhudiká den su honor i bon nòmber. Esun ku ta laga sa yen kos, sa ku e lokual nan e ta bisa no ta e bèrdat. Ora nos ta papia di laster ta importante ku mester proba sí, ku persona tabata sa ku ta mentira e la papia. “Smaad” ta kasi meskos ku laster pero e diferensha ta, ku den un kaso di smaad e lokual a papia ta e bèrdat, pero ku e intenshon pa hasi daño na honor i bon nòmber di un persona.
Dus “Laster” ta hopi mas malu ku “smaad “ pasó loke ta papia di e otro persona ta kompletamente un mentira. E kastigu ku un hende por haña pa laster ta máksimo 3 aña pasó e ta kategoris’é komo un delito/krimen fuerte i solamente por persiguí e persona perhudiká, si duna un keho na autoridat. Tambe esun perhudiká por pidi daño i perwisio. Den kaso di smaad e kastigu ku un persona por haña no ta haltu, e no ta mas tantu ku 6 luna i e persona perhudiká por pidi daño i perhuisio. Den kaso di laster mester proba ku e persona ku ta wòrdu akusá di laster tabata sa, ku e no tabata papia e bèrdat.
Mester verífiká semper bon ta den ki forma bo nòmber ta wordu usá, sea ta un mentira intenshonal riba bo pa daña bo imahen, bon nòmber of honor òf ta trata di e berdat pero pa hasi daño na bo persona.
Si akaso bo ta akusá di “laster” of “smaad” semper ta bon pa buska asistensia hurídiko serka un abogado. Asina e por konsehá bo tokante bo posishon hurídiko i bou di sirkumstansha kiko bo mester hasi, manera deklará, keda ketu, of kiko si deklará. Pues ya bo sa, si bo no tin nada di bisa mihó keda ketu pasó bo por haña bo den hopi problema sin ta na nodi.
Kòrda semper mi tei pa duna bo e mihó konsehonan tur kos bon i te otro siman ku poder di Dios!


text:
Na Hulandes tin un dicho cu ta cuadra cu loke Prome Minister Evelyn Wegver Croes a bisa cu e ta “bezig” cune cu Hulanda, negociando pa evita un ‘aanwijzing’ pa su gobierno y e dicho aki ta bisa lo siguiente: “als de vos de passie preekt boer pas op je ganzen.”
Miembro di fraccion di AVP, sr Arthur Dowers ta kere cu for di momento cu Prome Minister y lider di MEP, Eveluyn Waever Croes dicidi di bay Hulanda cu vacacion y durante di e tempo aki, reuni cu Presidente di CAft y Secretario di Estado, ta algo serio ta pasando.
Segun parlamentario Dowers, for di momento cu Prome Minister bisa cu e ta hibando combersacion pa evita un “aanwijzing” esey ta nifica cu debidamente tin un medida asina riba mesa y cu practicamente e lo bira algo oficial dentro di algun siman ora cu RMR reuni atrobe.
“Loke a resalta di e vacacion di Prome Minister, ta e hecho cu e kier mustra pueblo cu hasta den su vacacion y e ta trahando pa Aruba pero e problema cu Hulanda y cu CAft, ta pa motibo cu desde 2018 cu el a firma e protocol cu Hulanda, su prome gobierno y tampoco e di dos actual, a cumpli cu palabracionnan haci.
Pesey pais Aruba ta den un situacion asina dificil y ta loke CAft a bin ta mustra Ev elyn y Xiomara na cantidad di ocasion esta cu nos isla ta recuperando, nos isla su turismo ta impresionante pero pa pueblo no tin algo drechi.
Hulanda y CAft ta mirando e recuperacion aki tumando luga pero e problema mas grandi ta kico gobierno di Prome Minister Wever Croes ta haciendo cu e placa aki, ya cu pa pueblo e placa no ta bay.
CAft den su peticion na RMR a solicita pa duna gabinete Weve Croes un aanwijzing pa motibo di mal gobernacion, pa motibo di falta di seriedad na momento di no cumpli cu acuerdonan cu a firma pa esakinan.
CAft no ta kere cu ta pueblo tin cu paga tur bes pa medio di medidanan cu e abuso cu gabinete Wever Croes a bin ta cometiendo den ultimo cinco aña, mientras cu mesun grupito di semper liga na gobierno, liga na famia di Prome Minister, liga na partido MEP, ta esunnan cu ta gosando di e recuperacion economico cu ta papiando di dje.
Ora Evelyn bin dilanti y bisa pueblo cu e ta negociando cu Hulanda, ta mas cu claro cu pueblo ta sinti temor grandi, temor cu gabinete Wever Croes lo bolbe ranca na su cartera manera ta e custumber ultimo cinco aña.
Ora cu nos mira por ehempel cu director di Utilities NV ta bin dilanti y ta anuncia construccion di otro parke di molina, e ta bolbe mustra cu aki ta tumando decisionnan pa sirbi un of otro interes pero no e interes general.
Nada ta cambia cu e partido y gobierno di Evelyn Wever Croes y mesun famia, mesun amigonan mesun sponsornan, ta sigui progresa mientras cu pueblo ta pega den su pobresa, den su inflacion,” Parlamentario Arthur Dowers a declara.
Parlamentario Arthur Dowers: Ora Prome Minister negocia cu CAft ta cu cartera di pueblo e ta haci’e
Na Hulandes tin un dicho cu ta cuadra cu loke Prome Minister Evelyn Wegver Croes a bisa cu e ta “bezig” cune cu Hulanda, negociando pa evita un ‘aanwijzing’ pa su gobierno y e dicho aki ta bisa lo siguiente: “als de vos de passie preekt boer pas op je ganzen.”


text:
MERKA – E ekipo di Licoln Saltdogs a anusia ku nan a yega na un akuerdo ku e picher Kurasoleño, Shairon Martis. Shairon resientemente tabata ku e ekipo di Bridgeport Bluefish. Akinan kosnan no a bai bon pa e eks-picher di Minnesota Twins i Washington Nationals. Bluefish a laga Shairon den libertad despues di a picha solamente dos tersio ku e ekipo ku un efektividat di 108.00.
Temporada pasa Shairon a hunga na Taiwan pa e ekipo di Uni-President7-Eleven Lions. Akinan e pciher di 28 aña di edat a logra un rèkert di 8-7 ku un efektividat di 3.14.
Den Lincoln Saltdogs Shairon lo unis u mes ku otro Kurasoleño, esta Curt Smith. Curt aktualmente ta leshona I no ta mirando akshon pa Saltdogs, pero den sinku partido ku e ekipo e pelotero a logra un promedio di .308 ku 3 kareda empuha.


text: Dialuna mainta a drenta informe di un caso di kiebro y ladronicia na Sweet Tropical Laundromat, mesora a dirigi un patruya na e sitio. Na yegada di e patruya a bin compronde cu e mesun adicto ambulante di Madiki cu luna pasa a kibra drenta horta awor atrobe a bolbe ripiti su fechoria. Luna pasa ela bay cu un envelop cu 1500 Florin pero awor ela bay cu un potchi spaarpot grandi den cual tabata tin mas di 3000 Florin na larga. Polis a tuma e keho mientras e doño a keda di pasa e video di e camara di seguridad pa recherche.


text: Diadomingo mainta a drenta informe di cu tin 2 muher ta pleita ranca cabey den un cura di cas na Tanki Leendert di cual un di e muhernan ta traha na e cas ey. Na yegada di e patruya a bin haya e 2 muhernan ta bringando cu otro como cu e portanan di cura tabata na lock polisnan a core bula e cura pa para e pelea. A bin resulta cu aki ta trata di un pleito entre 2 muher equatoriana cual un ta yiu di un ex-amiga di e otro y e yiu di e ex-amiga ta anda cu e casa di e otro pero e prome muher a core cu su casa for di cas pa su infidelidad mientras e yiu di e ex-amiga awor ademas di ta anda cu e casa e muher yiu di e ex-amiga ta tribi di scirbi cosnan malo di e muher riba e facebook di e yiu muher cual ta na Ecuador y e yiu a bisa su mama, esaki a cay den mal tera cerca e muher y a bay te na cas di e yiu di e ex-amiga pa reclame y pidie pa e stop di haci esey. Pa su mala suerte net ora e muher a yega pa reclama e yiu di e ex-amiga e muher ta mira su casa ta sali for di e cas y aki cos a bay for di control mientras e cas mes a bay lagandonan ta pleita. Polis a intermedia y a papia cu ambos partido y a mustranan e caminda pa cana. Asina polis a re-establece paz y trankilidad.


text: Diaranzon atardi a drenta informe di cu un turista lo a cay for di Hooiberg y lo ta herida y na yoramento, mesora a dirigi un patruya na e sitio. Na yegada di e patruya a bin compronde cu cu aki no ta trata di un turista cu a cay pero ta un dama turista memey na e trapi cu a declara cu un cabrito a spant’e y como cu e tin problema cu temor pa haltura e no por a sigui ni subi ni baha y a keda memey na yoramento. Polis a subi bay ariba y a compañe baha for di e sero. E dama bo tabata desea atencion di ambulans.


text:
Faverey Boys ta logra su di dos viktoria sin derota den e di 10 edishon di CuraSur International Masters Basketball Tournament. E tim aki a derotá ayera, djamars 24 di oktober 2017, Rock City Hoops i ta sigui invikto meskos ku Curaçao Masters.
Curacao Masters Tournament Foundation (CMTF) ta organisá CuraSur International Masters Basketball Tournament. E kompetensia ta posibel danki na e patrosinadónan prinsipal: Curacao Tourism Board (CTB), Massive Productions i De Ron Machine Shop.
E torneo internashonal di basketbòl ta tuma lugá den sala di deporte Errol Rooi di Sentro Deportivo Kòrsou (SDK) na Brievengat. E paisnan ku a inskribí pa kompetí na e di 10 edishon di CuraSur International Masters Basketball Tournament ta: Merka, Puerto Rico, Sürnam, Hulanda, St. Maarten i Guyana.
Riba di 3 dia di kompetensia Team Bordeaux a gana ku skor pèrtá di 49-46 di Sporthal Boys. Roger Leeuwen i Anthony van Eyck a tèrminá kada un ku 15 punto. Esaki ta nifiká ku Van Eyck awor tin 45 punto den 3 wega.
Faverey Boys a gana e di dos enkuentro di anochi ku skor di 59-42 di Rock City Hoops. Esaki ta e di dos triunfo den dos wega pa Faverey. Top scorer dje enkuentro a resultá Sergio de Jong ku 15 punto.
Awe nochi, djarason, no tabatin niun wega. E timnan a haña pues un anochi liber. E kompetensia ta sigui mañan, djaweps, atrobe ku 2 enkuentro. Pa 7or di anochi ta enfrentá otro Team Bordeaux i Faverey Boys, miéntras ku mitar di 9 tin e wega entre Curaçao Masters i Rock City Hoops.


text:
Gradus di Caft ta confirma cu e “vision” aki lo causa cu pueblo lo cosecha frutanan “acido” pa Aruba!
Den e reunion publico di Diahuebs tratando e presupuesto di DOW, Mike Eman manera semper no tabata tin ningun pregunta pa gobierno, no a dirigi su disertacion riba e tema trata y ta keda mustra cu e no tin ningun otro vision cu bolbe endeuda nos pais, si e haya e chens di goberna un biaha mas. Mike Eman den su disertacion tabata gabando cuanto asfalt, klinker, brug y MFAnan el a traha, y keda sin traha na San Nicolaas paso placa, pero cu a hinca pais Aruba inmediatamente den pobresa. Un debe cu pueblo lo mester paga cu orguyo te cu 2044 y cu 7.5 gobierno lo mester trata na goberna cu ne.
Ora cu Mike Eman a endeuda Aruba, el a crea e debe di PPP tambe y esakinan mester a cuminsa wordo paga na 2018. Den otro palabra, mientras cu Mike Eman tabata tira cu placa di pueblo, crea deficitnan tur aña entre 170 pa 445 miyon florin y aumenta nos debe nacional cu 2.2 biyon florin den tempo record, el a pone pa paga e PPP proyectonan pa 2018 pa sigura cu esaki no lo cay bao di su gobernacion. Awe, danki na Mike Eman, pueblo mester guli e pilder cu dolor. E dolor y berguensa di debe y pobresa cual ta producto directo di Mike Eman y AVP.
Mike Eman gusta referi na CAft pa ataca e gobierno actual. Ta Gradus di CAFT a bisa Rene de Zwart den un entrevista exclusivo dia 3 di April 2018 CFT lo siguiente: “Aruba heeft een verkeerd economisch model gehanteerd, (papiando aki di e periodo di 2009-2017,) …om de economie in de recessieve jaren te stimuleren is er door de overheid anticyclisch geinvesteerd. Daarvan plukt Aruba nu de wrange vruchten.” Den otro palabra Mike Eman no a inverti di un forma structural, responsabel, fiscalmente corecto, el a manipula cu cifranan, y ta pesey awor Aruba ta cosecha “frutanan acido.” Gradus tabata kiermen cu awor e pueblo di 2018 enadelante lo mester guli e “acides” cu e debenan gigantesco y iresponsabel aki lo produci. Debenan cu a hiba Aruba na borde di bancarota y empobrece e gobierno su caha, strobando esaki di por inverti den infrastructura, stichtingnan, proyectonan, un planta nobo pa RWZI, y asina hopi inversion pa resolve problemanan actual di Aruba.
Algemene Rekenkamer ta confirma e maneho desastroso aki: ARA su Jaarrekening ta bisa cu na 2016 caba Mike Eman a produci un megadebe di 86.2% di nos GDP. Kiermen nos por imagina cu ora Mike a word cori for di gobierno na 2017, el a laga pais Aruba cu un megadebe di mas di 90% atras. Ainda pueblo por corda con AVP a coi tur computer, laptop, documentonan core sali for di bestuurskantoor. Niun evidencia nan kier a laga atras con e desaster financiero di mas grandi den historia di Aruba a tuma lugar. CAFT, LAFT, RDA geplunder cu friends and family segun rapport forensico publica, un refineria cu nunca a habri, corupcion cu terenonan, casonan constant di minister y parlamentario di AVP dilanti corte. Mike Eman a laga pais Aruba financieramente pluma y awor ta kere e tin derecho di papia di pobresa y cu e ta preocupa pa pueblo? AVP nunca mas!
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text: KRALENDIJK – Riba kaya Internashonal, nèt den e bògt pabou di kazèrne di brantwer na e momentunan aki tin un kantidat di greis riba kaminda. Ta trata di tera i un kantidat di baranka. Pa un motibu of otro e greis a kai for di un trùk ku tabata transportando esaki. Pa straño ku por parse, shofùr di e trùk no a tuma nota di e greis ku a kai for di su vehíkulo i a sigui kore bai. Vehíkulonan ku ta tráfikando riba e kaya aki, tin ku tene kuenta den e bògt aki ya ku tin un kantidat di greis riba kaminda ku tur e konsekuensia ku esaki por tin. Shofùrnan ta uzando e karetera di tera kantu di kaminda pa evitá di kousa daño na nan vehíkulo. Mientras tantu Selibon a wòrdu yamá pa presentá ku un loader pa kita e greis i limpia e tera pa evitá ku vehíkulonan ta slep riba kaminda.


text:
LES 5
Kico Lo Bo Haya na Nos Reunionnan?
Awendia, hopi hende a stop di bay iglesia of misa pasobra nan no ta haya e guia spiritual of consuelo cu nan ta busca. Kisas bo ta puntra bo mes: Pakico mi tin cu asisti na e reunionnan di testigonan di Jehova? Kico lo mi haya eynan?
E goso di ta entre hende cu ta stima otro y cu ta mustra interes den otro. Cada cristian di prome siglo tabata pertenece na un congregacion. Nan tabata bin hunto pa adora Dios, studia e Scritura y anima otro. (Hebreonan 10:24, 25) E ambiente caluroso cu tabata reina na e reunionnan ey a laga e cristiannan sinti cu nan tabata entre berdadero amigo—nan rumannan spiritual. (2 Tesalonicensenan 1:3; 3 Juan 14) Nos reunionnan ta sigui e mesun patronchi, y nos ta sinti e mesun goso.
E bentaha di siña con pa aplica principionan di Bijbel. Manera tabata e caso den tempo biblico, awe tambe, tanto homber, muher como mucha ta bin hunto. Maestronan competente ta uza Bijbel pa yuda nos mira con nos por aplica principionan biblico den nos bida diario. (Deuteronomio 31:12; Nehemias 8:8) Nos tur por duna comentario durante partinan di pregunta y contesta y canta cantica di alabanza; asina nos ta expresa nos speransa cristian.—Hebreonan 10:23.
E bendicion di mira bo fe den Dios bira mas fuerte. Apostel Pablo a bisa un di e congregacionnan di su tempo: “Mi tin masha gana mes di mira boso ... pa por tin un intercambio di estimulo entre nos; pa nos cada un anima otro pa medio di nos fe, tanto di boso como di mi.” (Romanonan 1:11, 12) Ora nos ta asisti regularmente na nos reunionnan hunto cu nos rumannan, nos fe y nos determinacion pa biba segun principionan di Bijbel ta bira mas fuerte.
Pues, en bista di e beneficionan aki, dicon bo no ta asisti na e siguiente reunion di nos congregacion y comproba esaki pa bo mes? Lo bo haya un caluroso bonbini. Entrada ta gratis, y nos no ta pasa collect.
-
Ki patronchi nos reunionnan ta sigui?
-
Con nos ta beneficia ora nos ta asisti na e reunionnan?


text:
Katoliko
DI BINTITRES DJADUMINGU SIKLO B
Promé Lektura : Isaias 35, 4-7
Salmo : Salmo 146, 7-10
Di dos Lektura : Hakobo 2, 1-5
Evangelio : Marko 7, 31-37
Poder kurativo di Dios
Dios, ku a krea universo “i a mia ku tur kos tabata bon”, ta sigui fiel na su proyekto di salú i salbashon, apesar di e falta di armonia ku malisia humano a trese pa nos historia.
Hopi di e maldatnan ta sosodé pa kulpa humano, pasobra tin be nos ta aktua kontra e plan di Dios. Naturalesa ta venga su mes, por ehemplo, di sierto abusunan di urbanisashon i di e trato konfuso di biennan natural (rikesa minero, kapa di ozon…). Edifisionan, brùgnan i tùnelnan tin be ta faya pasobra tabatin negligensia den nan konstrukshon. Diferensianan skandaloso rikunan i pobernan ta debí na e ambishon i inhustisia di hopi, ku no ke sa nada di e plan di distribushon rasonabel ku Dios a pensa pa e biennan material di e mundu akí.
Sea loke sea, Dios ta sigui keriendo bienestar i salú pa tur hende, apesr di nos fayonan. Manera Isaias a anunsiá, e salmo a ripitié i nos a mira ku e ta kumpli den Hesus, Dios ke pa e siegunan rekobrá e lus, e surdunan e oido, mudanan e papia, esnan koho: agilidat, esnan den desierto: awa. Ta sigui siendo bèrdat loke e profeta a bisa: “ No tene miedu, boso Dios ta biniendo; E mes ta bin libra boso.”. Dios ta orientá tur kos pa nos bon i ta saka bon inkluso di maldatnan i desgrasianan. Manera e deportashon di e pueblo di Israel, fruta den gran parti di e inkompetensia polítiko di su dirigentenan.
E poder kurativo aki di Dios ta ser manifestá plenamente na nos den Hesus. Kuantu be E ta aparesé a lo largu di e evangelio komo esun ku ta sana enfermonan, ta resusitá mortonan, ta dominá naturalesa i ta liberá e persona humano integralmente! Hesus ta kura e hende den su totalidat, no únikamente su enfermedat. En bèrdat, manera e hendenan den e episodio di Sidon ta bisa, “El a hasi tur kos bon”: ‘ E ta laga surdu tende i ta laga muda papia”, òf, manera resumí Pedro den su katisashi: “ E tabata pasa hasi bon obra tur kaminda i kura esnan ku tabata bou di yugo di diabel, pasobra Dios tabata kunÉ” (Ech 10,39).
Nos no sa na kontestá e pregunta di kon ta konsiliá maldat ku tin den mundu i e bondat di Dios. E ta un pregunta ku ya a ser hasí di forma vigoroso den e buki di Yob i ku te ainda ta relevante. Manera tambe a surgi den e “maldat” pa antónomasia, ku tabata e morto inhustu di Hesus, su Yu, riba krus. Einan tambe tabatin e pregunta: “dikon bo a bandoná mi?”. No tabatin kontesta rasoná. Tabatin resurekshon. Nos no sa na kontestá e problema. Pero Dios, sí.
Iglesia ta sigui kurando
Esun Resusitá awe ta sigui kurando humanidat atraves di su Iglesia. Durante dos mil aña, e komunidat di Hesus a dediká su mes, no únikamente na prediká e Palabra i pordoná pikánan, sino tambe na kura enfermonan, atendé esnan pober i marginá, lucha kontra tur opreshon i inhustisia, traha pa e liberashon integral di e persona.
E ta un tarea den kua nos tur mester sinti nos mes komprometé, no únikamente e ministronan ordená sino tur fiel, kada un riba su tereno di akshon.
Di un manera espesial Iglesia ta hasi e liberashon i poder kurativo atraves di sakramentunan. E gestonan sakramental, mashá paresido na esnan ku Hesus a utilisá -imposishon di mannan, kontakto ku e man, huntamentu ku olio i krisma, baño den awa- huntu ku e palabranan desisivo ku e ministro ta pronunsiá, den nòmber di Kristu i den virtut di e Spiritu, ta e signo efikas di kon Dios ta sigui aktuando den e mundu di awe.
E milager di awe ta kòrda nos riba Boutismo, pasobra un di e signonan komplementario ku kua te ekspresá e efekto spiritual di e sakramentu aki ta presisamente e rito di “effetá”, den kua e ministro ku e dede ta mishi ku orea i boka di esun ku ta ser batisá i ta bisa: “e Señor Hesus, ku a lga surdunan skucha i mudanan papia, ta konsedé abo i, na su tempu, pa skucha e Palabra i proklamá e fe, pa alabansa i gloria di Dios Tata”.
Un kristian mester tin e oreanan habri pa skucha e e boka pa papia. Pa skucha tantu Dios komo otronan, sin bira surdu ni na e Palabra di salbashon ni na e komunikashon ku e próhimo. Pa papa tantu na Dios komo na otronan, sin keda ketu den orashon ni den e diálogo ku e rumannan ni den e testimonio di nan fe.
Nos por apliká e tarea kurativo na nos mes. Promé ku tur kos, pa pensa si Hesus, òf Iglesia, lo mester kura nos mes di algun klase di ta surdu òf di ta muda boluntario. Tin be nos mester skucha e Palabra di Dios i nos ta hasié ku sufisiente atenshon. Tin be nos lo mester alabá Dios ku nos palabranan i kantikanan i tambe papia ku nos rumannan ku palabranan oportuno i nos no ta hasié.
Ademas, nos lo mester puntra nos mes si nos ta ehersé e mishon di kura otronan. Sin nesesidat di hasi milagernan, Nos ta kapas na yuda esnan siegu, e personanan ku no ta mira òf no ke mira, p’asina ku nan sa kua ta e kamindanan di Dios? I esnan surdu, e personanan ku no ta skucha òf no ke skucha, p’asina ku nan ta skucha e mensahe di salbashon di Dios? Òf esnan muda, e personanan ku no por òf no ke papia, p’asina ku nan lenga ta los i na ta bolbe papia den momentonan oportuno?
Katoliko
Papa Francisco: Futuro saserdotenan mester ser evaluá integralmente
Papa Francisco a bisa djabièrnè ku ora un persona ta konsiderá e vokashon saserdotal, ta nesesario evalu’é integralmente pa por tin saserdotenan ku ta kapas pa komuniká e bondat di Dios.
Asina e Tata Santu a indiká dn e Palasio Apostóliko di Vatikano, den e oudiensia konsedé na e formadornan di e Seminario Arzobispado de Milán (Italia), na okashon di e di 150 aniversario di e revista “La Scuola Cattolica” (E Skol Katóliko).
“Ora ta diserní si un persona por inisiá òf konsiderá un rekorido vokashonal, ta nesesario investig’é i evalu’é di moda integral”, Papa Francisco a splika den su diskurso djabièrnè 17 di yüni.
Den e sentido akí, el a kontinuá, “mester tene kuenta ku nan moda di biba afektonan, relashonnan, espasionan, ròlnan, responsabilidatnan, asina manera debilidatnan, temornan i desekilibrionan”.
“Henter e trayekto mester aktivá prosesonan ku ta buska na forma saserdotenan i esnan konsagrá madurá, ekspertonan den humanidat i serkania, i no funshonarionan di lo santu”, Papa Francisco a enfatisá.
Pa esaki, e Tata Santu a resaltá, “superiornan i formadornan di e seminario, esnan ku ta kompañá nan i e personanan den formashon ta yamá na krese diariamente na e plenitut di Kristu p’asina ku, atraves di e testimonio di kada un, e karidat di Kristu ta manifestá su mes mas klaramente”.
Papa Francisco tambe a bisa e formadornan ku “e seminaristanan i hóbennan den formashon mester por siña mas di boso bida ku di boso palabranan, nan mester por siña e bondat di boso obedensia, e trabou di boso dedikashon, e generosidat ku esnan pober di boso sobriedat i disponibilidat, paternidat di boso afekto kasto i no posesivo”.
“Nos ta konsagrá pa sirbi e Pueblo di Dios, pa atendé ku e heridanan di tur hende, kuminsando ku esnan mas pober”, Papa a enfatisá.
Mundu, Papa Francisco a kontinuá, “mester di saserdotenan kapas pa komuniká e bondat di Señor na esun ku ta eksperimentá piká i frakaso, saserdotenan eksperto den humanidat, pastornan dispuesto na kompartí alegria i sufrimentu di e rumannan, hòmbernan ku sa na skucha e gritu di esnan ku ta sufri”.
Renobashon i kuido di vokashonnan
E Tata Santu tambe a dediká un momento di su reflekshon na renobashon di vokashonnan saserdotal.
“Renobashon i futuro di vokashonnan ta posibel únikamente si tin saserdotenan, diákononan, esnan konsagrá i laikonan bon formá”, Papa Francisco a enfatisá.
“Kada vokashon partikular ta nase, krese i ta desaroyá su mes den kurason di Iglesia, i esnan ‘yamá’ no ta manera padestul ku ta aparesé diripiente. E mannan di Señor, ku ta duna forma na e ‘barinan di klei’, ta operá atraves di e kuido ku pasenshi di formadornan i kompañantenan.
Na nan, Papa Francisco a sigurá, “ta konfia e servisio delikado, eksperto i kompetente pa kuida e nasementu, e kompañamentu i disernimentu di vokashonnan, den un proseso ku ta rekerí hopi bondat i konfiansa”.
Servisio di teologia
E Tata Santu tambe a papia di e importansia di teologia i di e nesesidat pa por tin personanan kapas pa splika esaki na e mundu di awe.
E komunidat “mester di trabou di esnan ku ta buska na interpretá fe, tradusié i bolbe tradusié, pa hasié komprensibel, pa eksponé ku palabranan nobo: un trabou ku lo mester bolbe hasié di nobo ku kada generashon”.
Ta pesei, “Iglesia ta enkurashá i ta sostené e esfuerso aki, e difikultat pa bolbe definí kontenido di e fe den kada époka, den e dinamismo di e tradishon”.
Den e sentido akí, Papa Francisco a kontinuá, “e lenguahe teológiko semper mester ta bibu, dinámiko, e no por hasi otro ku evolushoná i preokupá su mes pa hasi su mes komprendibel”.
Papa ademas a mustra riba e papel iluminador di teologia den e mundu aktual kaminda a pèrdè sentido di kosnan.
“Un di e problemanan mas grandi di nos tempu ta en efekto e pèrdida di sentido. Teologia, awe mas ku nunka, tin e gran responsabilidat pa stimulá i orientá e búskeda, pa iluminá e kaminda”.
Katoliko
Historia di dia di Tata
Irónikamente, kreashon di dia di Tata, finalmente, a keda inspirá de un predikashi riba dia di mama. Na 1909, Sonora Smart Dodd de Spokane, Washington, a skucha un predikashi i a duna kuenta di ku su tata a meresé homenahe similar. E tabata Henry Jackson Smart, kunukero i veterano di guera sivil, kende a kria Sonora i su sinku yunan chikí despues di ku su esposa lo a muri dor di komplikashonnan durante nasementu di su di seis yu.
Sonora tabata ke un dia spesial pa su tata lo a sa kantu e tabata apresiá su amor i apnegashon, asina manera e sakrifisionan ku el a realisá komo tata soltero. Dia 19 di yüni 1910, riba dia di kumpleaño di Henry, Sonora a festehá e dia di Tata pa di promé bia na Spokane. Na 1924, Presidente Calvin Coolidge a apoyá públikamente e dia Nashonal di Tata. Finalmente, na 1966, Presidente Lyndon Johnson a firma un resolushon pa kombertí Dia di Tata den dia festivo nashonal. Seis aña mas lat, presidente Richard Nixon ta kombertié den lei permanente pa festehá dia di Tata riba e di tres djadumingu di yüni.
Sin embargo, e selebrashon akí ta varia di fecha den diferente pais di mundu. Algun ta konservá e di tres djadumingu di yüni, manera ta mayoria di e paisnan latinoamerikano, miéntras ku otronan ta preferá hasié dia 19 di mart, dia di San Hosé, manera ta e ehèmpel di Bolivia, Spaña i Honduras
Katoliko
Di Shete Djadumingu di Pasku di Resurekshon
Promé Lektura : Hechonan di apòstelnan 7, 55-60
Salmo : Salmo 97, 1-2. 6-7. 9
Di dos Lektura : Revelashon 22, 12-14. 16-17. 20
Evangelio : Huan 17, 20-26
E evangelio di awe ta ofresé nos un bunita okashon pa meditá den unidat. E ta bin ta ripití den e último añanan akí ku mundu ke logra integrashon kada be mas grandi entre pueblo i individuonan.Pa medio di FE nos sa ku moveshon di historia ta bai kondusiendo nos na realisashon di e soño asina largu sperá, e union den un solo famia. Nos tur ta anhelá un edat den kua no tin divishon i ku riba tera ta kuminsá un era di pas i di hermandat. Kristu den e ora mas solèm di su bida a resa pa unidat di hende: “Pa tur hende sea un.”
Uni hende ku otro i ku Dios ta e ideal i trabou di Iglesia. Pa e ideal akí si ta bal la pena inbertí tur nos energia. Pero promé laga nos mes un pregunta: Kiko ta unidat? Biba den unidat no ta nifiká pensa igual, sinti mesun kos, ku ta uni tur ser humano den un uniformidat laf i steril. Dos esposo sa ku ta uní no ta nifiká ku kada un mester pèrdè su personalidat. Unidat no ke men renunsiá na nos manera di pensa. Tampoko e ta nifiká semper keda ketu o keda sin defendé konvikshonnan propio.. Kiko e ora ei ta unidat ? Lo splik’é ku un frase hopi ripití, pero berdadero. Unidat ta e armonia kreá di diversidatnan. San Pablo ta splika e konsepto akí ku e imágen di e kurpa humano. “Ta un hecho ku e kurpa, siendo un, tin hopi parti , pero e partinan maske ku nan ta hopi, ta forma entre tur un solo kurpa”. Nos kurpa ta papiando ku nos di un maravioso unidat konstruí a base di diversidat. Ta logra e armonia akí pasobra tur parti di e kurpa ta traha, ta move, ta aktua den funshon di e konhunto.
Sosiedat ta konsistí di un variedat riku di hende. Tin múltiple rasa, lenga i kultura. Kada un ta poseé su propio rikesa.
Pa biba den unidat laga nos kuminsá na aseptá e diversidat ku ta eksistí den mundu. Nos no ta pretendé di biba den un paraiso irealístiko kaminda tur hende ta pensa igual i ta kana riba e mesun kaminda. Laga nos aseptá e desafio pa biba e unidat den e diversidat, pa logra armonia atraves di rèspèt pa variedat. Laga nos ta outéntiko den nos manera di pensa i di aktua i laga nos respetá e forma personal di pensa i di aktua di kada persona, semper i kuando esaki no afektá e bon komun.
Ta logra armonia ora kada hende kontribuí na e bon komun. E dos palabranan aki: bon komun, ta esnan ku mester inspirá nos akshonnan. Ora e interes personal i egoista ta pone su mes dilanti di e bon komun, e ora ei unidat i konkordansha ta kibra.
Kristu, ora e ta resa pa unidat, no ta pensando únikamente den un unidat horizontal, ke men di hende entre un ku otro. “Ku nan tambe ta ku nos”, Hesus a pidi den su orashon na Tata. En bèrdat, no por tin union duradero entre hende si Dios no ta e laso ku ta uni nos.
Sinembargo, kon difísil ainda ta e unidat entre kristiannan. No ta nesesario mira pafó i haña un mundu den guera konstante pa konkluí kon difísil ta di biba den unidat. Ta sufisiente pa nos mira un poko paden di nos mes pa deskubrí den nos propio sentimentu e rais di un divishon profundo. E rais akí ta nos egoismo.
Nos sa ku egoismo ta un forsa ku nos tur ta dirigí t’e na nos propio satisfakshon. Nos por bisa ku komo ser humano nos ta lèn den direkshon di egoismo, pero komo kristian nos mester obra ku amor. Stima ta nifiká sali di nos mes pa proyektá nos mes den direkshon di otro. Ora nos logra konvensé nos mes di e forsa konstruktivo ku amor ta enserá, únikamente e ora ei nos lo kuminsá traha riba e bon komun.
Den eukaristia kada djadumingu, nos ta selebrá e unidat di e famia kristian. Un solo Señor, un solo fe, un solo boutismo, un solo Dios I Tata. Tur loke tin den misa ta papia ku nos di unidat: altá ta e mesa di famia, kaminda komo ruman nos ta sinta pa kome di e mesun pan i pa bebe di e mesun biña. Ku ora nos sali di e tèmpel akí nos bai na praktiká e unidat i komunion ku nos a bin pa selebrá bibando den rèspèt mutuo i den amor, promoviendo e bon komun.
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
A SALI NA KLA KU JERSON ROSALINA TA METÍ DEN MUCHU MAS KOS
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Trending
-
Lokal6 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal6 days ago
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
-
Lokal6 days ago
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
-
Lokal6 days ago
Gobiernu no tin fondo pa publiká pèrmit pa konstrukshon den korant
-
Lokal6 days ago
“IPKO Poppetje gezien, kastje dicht”
-
Lokal7 days ago
BETESDA I PRO BISTA ta bai konsierto “SIGUI PA DILANTI” ku yudansa di Curacao Suits Hotel i El Señorial
-
Lokal7 days ago
Siman di Deaxo Croes, Punta pa Punta (Crossing for Prevention)
-
Sosial7 days ago
ICONS ta lansa studio albùm “Iconicprint”


text:
KRALENDIJK – Awe djamars 18 di februari 2020 alrededor di 6’or di mainta, tim di reshershi a realisá un entrada hudisial den un kas situá riba kamind’i Gurubu relashoná ku Lei di Opio Bes.
Durante di e entrada hudisial a konfiská entre otro un kantidat di droga i sèn efektivo.
A detené un hòmber di inisialnan E.L.R di 61 aña di edat, un hòmber di inisialnan R.D.N di 19 aña di edat, un hòmber L.A.A di 20 aña di edat relashoná ku Lei di Opio i un hòmber L.E.M.D di 42 aña di edat pa motibu ku e la surpasá su estadia na Bonaire.
Ta trata di mesun kas ku outoridatnan a bishitá kaba den pasado.
E kaso ta bou di investigashon


text:
Algun Lugar ainda Pa Turibana Loop 10.5-k 2019
Pa medio di e comunicado aki, Instituto Biba Saludable y Activo (IBiSA) ta participa na pueblo en general cu ainda tin algun lugar pa inscribi pa e grandioso careda di Turibana 10.5-K 2019, cu ta tuma lugar, diadomingo dia 8 di september 2019. Tin mas o menos 100 lugar habri ainda pa careda di mucha cu ta cuminsa for di 4 aña te cu 13 aña y tambe 1 lugar pa relevo. Premio pa categorianan ta como lo siguiente: Individual, prome, dos y di tres lugar tanto dama como cabayero. Individual, prome, dos y di tres lugar tanto dama como cabayero den categoria U-20, 20-29, 30-34, 35-39, 40-44, 45-39, 50-54, 55-59 y 60+. Relay team, prome, dos y di tres lugar categoria duo damas, duo cabayeros y duo mix. 1.6 km prome, di dos y di tres lugar tanto mucha homber como mucha muher, categoria 8-9, 10-11, 12-13. Kids run di 400 meter pa muchanan di 4-7. Tambe IBiSA, kier a motiva tur esnan cu a inscribi caba pa e careda aki, pa pasa paga esaki mas pronto cu ta posibel pa asina no keda afo di e grandioso careda aki, Kids run ta costa Afl.15,- relay team ta costa Afl. 35,- y individual ta costa Afl. 20,- Pa mas informacion por tuma contacto cu oficina di IBiSA na telefoon 582-4987 durante oranan di oficina.


text:
Shoshori
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Shoshori (Kòrsou/Boneiru) o Shoshoro (Aruba) ta un mata di tera, tipo klimop, cu ta pertenese na e genero "Passiflora" o fruta di pashon. Su nòmber sientífiko ta Passiflora foetida. E mata tin un distribushon natural na Sentro i Sur Amérika i den e area di Karibe. E ta konosi riba e islanan Aruba, Kòrsou, Boneiru, Saba, Sint Eustatius i Sint Maarten. Su flor ta blanku, lila i biña kla ku un diameter di 3-4 cm. Su fruta hel ta krese te 3,5 cm i ta wordu protehi pa e sumpiñanan entre e blachinan. E ta kontene un pulpa blanku, ku bo por kome. Su sabor ta aromatiko i juicy.
Nomber[editá | editá fuente]
Passiflora foetida ta loke ta yama na hulandes ‘passievrucht’ òf ‘markiesa’, ingles ‘stinking passionflower’, português ‘maracujá’ i na spaño ‘maracuyá’. Na Sürnam e ta yama ‘snekimarkoesa’ i na Kòrsou e ta konosí tambe komo ‘korona di La Birgen’ o ‘kleistubòm’.
Uzo[editá | editá fuente]
Ta uza shoshori komo remedi di tera, entre otro pa mucha chikito ora su bariga ta rijs dor di awa di djente. Tambe ta baña kune ora di sarampi, bruhela o otro grawatamentu, i ta herbé komo bebida pa saka piedra di riñon.
Blachi di un variedat di Republika Dominikano


text:
Share this on WhatsApp
Dia 1 di mei ta celebra dia di obrero, un bon ocasion pa reflecciona riba pasado y presente pa asina por enfoca riba futuro. Ta parce cu e afan di sociedad pa mas y mas abundancia a bira algo normal y productividad semper tin prioridad. Tempo a bira un comodidad valioso cual nos debe nos mes. Siguientemente lo elabora riba e tema outsourcing personal, productividad y prosperidad.
Na 1930 e economista John M. Keynes a pronostica cu pa 2030 nos tur lo bay traha 15 ora pa siman. Door di aumento di prosperidad y productividad nos lo por “cumpra mas tempo pa nos mes” segun Keynes. Keynes tabatin parcialmente rason. Na Merca por ehempel den añanan 1930 trahadonan tabata traha promedio 48 ora pa siman. Na 1970 esaki a baha net rond 40 ora pa siman. Avansenan tecnologico a hasi economia hopi mas productivo, pero e desaroyo di ultimo 4 decenia den aumento di productividad no a wordo converti den menos ora di trabou. Dicon? Porta paso nos a bira mas y mas materialista y nos nunca ta satisfecho cu locual nos tin, pesey semper tin necesidad na mas placa pa asina cumpra mas. Of ta paso costo di bida a bira mas halto of ta paso desigualdad a crese ultimo decenianan, locual ta hasi imposibel pa esnan cu menos recurso traha menos. Traha menos of mas, con esaki ta regla na Aruba?
Arbeidsregeling
Desde 1952 e 8 ora di trabou pa dia a wordo ancra den ley, esta e “arbeidsregeling” 1952. Articulo 5 di e ley ta prohibi pa un trahado traha mas largo cu 8 ora pa dia y mas largo cu 45 ora pa siman. Di e manera aki a sa di realisa un balansa mas ideal cual ta 8 ora traha, 8 ora relaha y 8 ora drumi. Na 1951 trahadonan di refineria Lago a bay den welga (manera e potret aki riba ta ilustra). Por medio di accion colectivo trahadonan a boga pa baha e orario laboral y cu exito. Pues sin lucha no tabatin victoria. Despues di añanan e ley a wordo ahusta na varios momento, na e necesidad di demanda di trabou. Asina por desvia di locual ley ta stipula por medio di “arbeidsbesluiten” cual ta e caso pa entre otro horeca y casino, caminda por traha mas cu 40 ora pa siman. Tambe claro a bini ahustacionnan pa proteha e clase trahado, por ehempel cu ta traha “nachtdienst” of riba “standby”.
Traha 8 ora pa dia ta algo cu nos tur a accepta. Apesar cu e balansa ta parce ideal asina mes nos ta sinti nos mes hopi biaha cansa, nos ta perde focus na trabou y tur siman nos ta pura p’e dia liber yega. Hopi estudio ta adverti cu no ta saludabel pa traha mas cu 8 ora pa dia, toch hopi di nos ta traha 50 ora pa siman of te hasta mas. Actualmente Suesia ta experimentando cu 6 ora di trabou pa dia y trahado ta mantene su salario di 8 ora pa dia. E objetivo ta pa stimula empleo, hisa eficiencia na pia di trabou, baha absentismo y por lo general contribui na e bienestar di e trahado. Te awo e resultadonan ta hopi prometedor. Trahadonan tin mas energia paso nan a logra descansa mas, nan ta mas contento paso nan tin mas tempo pa nan mes.Sinembargo un posibel riesgo por ta cu e trahadonan lo bay tuma 2 trabou di 6 ora en bes di usa e tempo pa locual e concepto aki a wordo inicia.
Productividad
Remarcabel ta cu Hulanda y Alemenia ta e dos paisnan na mundo caminda menos ora ta wordo traha pa persona pa aña, un promedio di 1.400 ora , siendo Sur Korea, Grecia y Mexico ta score mas halto cu alrededor di 2.000 ora di trabou pa persona pa aña, segun data di OECD. Pero productividad na Alemania y Hulanda ta 70% mas halto, pues ilustrando cu productividad no ta wordo determina solamente pa cantidad di oranan traha. E concepto cu e trahado cu por eherce su trabou mas modera, finalmente lo produci mas, no ta nada nobo, e famoso filosofo Adam Smith ya a bin na e mesun pensamento aki na 1776.
Apesar di ta mas productivo awendia, toch nos no ta trahando menos pa asina tin mas tempo pa dedica na nos yiunan, nos grandinan, nos famia, amigonan, pa practica un deporte, hobby of simplemente descansa. Consecuentemente, den nos tempo liber nos ta prefera di kita tareanan personal for di man. Esey a crea un demanda na varios tipo di trabou cu antes nos mes tabata hasi manera: cushina, laba auto, strika y laba paña. Esey por splica e tantisimo take aways, snack truck, laundry y tent di car wash. Basicamente nos ta outsource nos tareanan personal contra pago.
Outsourcing
Outsourcing personal no ta un concepto nobo, pero ta algo cu ta bay hopi bek den tempo. Outsourcing den literatura classico ta referi na un shift di trabounan di paisnan desaroya manera Merca pa paisnan den desaroyo manera Mexico, India, China, Myanmar y Bangladesh, caminda e costo di produccion ta mas abou. Outsourcing personal, segun e sociologo Arlie Hochschild den su buki titula: The Outsourced Self, ta tur tareanan personal y intimo cu antes tabata wordo hasi door di nos mes, awendia ta wordo comercialisa. Ehempelnan di outsourcing personal ta limpia cas, plania casamento (weddingplanner), organiza fiesta (partyorganizer), educacion di yiu y cuido di nos grandinan.
Outsourcing personal tawata antes algo reserva pa solamente e clase mas elite cu por a permiti esaki. Awendia nos sociedad moderno ta ofrese mas posibilidad, caminda mas servicionan specialisa ta disponibel y mas pagabel. No kiermen cu tur hende por paga pa delaster un servicio, e upper y middle class semper bay tin acceso na un scala di servicio paga, caminda esnan cu menos recurso tin dificultad pa permiti esaki. Un bentaha di outsourcing personal ta e creacion di trabounan na tur nivel, di un personal coach den gym pa un trainer pa bo cacho stima, pero kico a contribui na e shift aki? Ta unicamente prosperidad? Of ta participacion di nos hende muhernan den forsa laboral? Emancipacion di hende muher sigur a hunga un rol importante den desaroyo aki. Segun data di CBS di 2010, 59.3% di hendenan muher den “working age” a forma parti di nos forsa laboral siendo na 1960 esaki tabata 25.7%. Por conclui cu antes e hende muher por a dedica mas tempo na tareanan den e hogar, mientras awendia cu tin mas hende muher participando na e forsa laboral ya no tin mesun tanto tempo disponibel pa haci e tareanan personal.
Ora di trabou
Un cos ta sigur, desde 1930 te cu awo nos no a logra converti prosperdidad y aumento di productividad den menos ora di trabou manera Keynes a pronostica. Costo di bida na Aruba ta halto, esey ta hasi cu pa gran parti di nos ciudadanonan no tin escohencia pa traha menos, ni menciona e “bestaansminimum” cu no ta den equilibrio cu sueldo minimo. Un otro motibo ta cu nos hendenan ta hopi orguyoso, materialista y hopi biaha ta hiba un standard di bida mas halto di locual cu por permiti. Semper bay nos kier lusi, nos kier e ultimo “gadget” y hopi biaha nos no ta satisfecho cu locual nos tin. Basicamente nos a bira victima di consumismo.
Tempo
Por conclui cu nos no a logra traha menos, pero si a logra di outsource varios tareanan personal pa asina crea mas tempo liber. Por menciona haci uso di servicionan di laundry, cumpra cuminda afo y laga otro hende laba nos auto pa nos. Tambe nos ta laga otro hende cuida di nos mayornan ora nan bira grandi di edad y nos ta laga otro hende wak pa nos yiunan. Apesar cu servicionan a bira mas pagabel toch esunnan cu por disfruta di mas tempo pa nan mes, ta esnan cu por permiti outsource mas cos. Tanten servicionan ta keda pagabel, outsourcing personal ta funciona, pero si wak desaroyonan manera na Hulanda por ehempel lugarnan pa cuido di hende grandi no ta sostenibel mas, cual ta bayendo a costo di nivel di cuido di e ancianonan cual no ta acceptabel. Kisas mester bin un debate riba un otro alternativa pa crea mas tempo pa por dedica na nos mes, esta e posibilidad di traha 6 ora pa dia sin entrega salario manera ta e caso na Suesia. Claro no por compara paisnan Escandinavia cu Aruba pero tin varios indicacion cu traha menos ora pa dia ta conduci na mas productividad.
Balansa
Contrario di outsourcing personal, traha menos ora pa dia lo benificia tur hende den comunidad, di esnan cu entrada mas halto pa esunnan cu sueldo minimo. Di e manera aki mayoria di nos por yega na un balansa mas ideal entre un banda e afan pa mas y mas abundancia y di otro banda mas tempo valioso pa nos mes. Basicamente, traha pa biba en bes di biba pa traha.
Autor: Igmar Reyes
Autor
Biografia
Igmar Reyes ta un sociologo y hurista especialisa den labor y organisacion. Den su tempo liber e ta haci analisis di varios topico y publica articulo tocante e situacion socio-economico na Aruba. Cu e articulonan aki, e intencion ta pa informa, educa y promove discusionnan sano den comunidad.
Mas articulo interesante di Igmar Reyes:


text:
Músika
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Músika ta un forma di arte, i aktividat kultural, pa medio di zonido organisá den tempu. E ta tambe un forma de entretenementu ku ta hunta zonidonan di tal manera ku e oyente ta haya plasentero, interesante of bailabel. Pa gran parti músika ta inklui hende ku ta kanta ku nan bos o ta toka instrumentonan musikal, por ehempel piano, kitara, bateria o wiri.
Ta distinguí e siguiente aspektonan den músika: tono, ritmo, volumen, timbre, melodia, harmonia i tekstura, ademas di e silensio (pousa).
Etimologia[editá | editá fuente]
E palabra músika ta prosedente di e idioma griego (mousike), ku ta nifika "arte di e musa". Den antiguo Gresia, e musanan tabata e diosnan di músika, poesia, arte i baile. Un persona ku ta produsi músika ta un músiko.


text:
Diabierna atardi a tuma luga un ceremonia oficial na Burger King su localidad mas nobo na Santa Cruz. Despues di tanto peticion, porfin e pueblo di Santa Cruz tin su Burger King.
Gerencia di Burger King ta keda inverti den mas localidad rond di nos isla. Pronto por spera un di cuater localidad nobo di Burger King p’asina pueblo disfruta di e whopper mas dushi na mundo. E localidad na Santa Cruz ta un edificio restaura den un bachi nobo di Burger King. Durante e ceremonia, a anuncia cu Coca Cola ta join bek e famia di Burger King.


text:
KRALENDIJK – Segun dr. Willem Cecilia, e por por a tuma nota ku den e matutino Extra-Boneriano e prensá akreditá a risibí karnèt di prensa. Na interés di e mehorashon di trabou periodistanan na Hulanda Karibense ta emití karnèt di prensa na medionan ku ta kumpli ku kriterionan di akreditashon. Pa selektá ken ta bini na remarke pa akreditashon, e servisio di Reino Caribe Hulandes a establesé un komishon di evaluashon independiente ku tabata na enkargo di evaluá i asigná e akreditashon.
Mesún informashon ku a sali na hulandes tambe a sali na papiamentu i e original pues ta prosedente di e servisio di Reino Caribe Hulandes. Esaki a buta ku mi a puntra mi mes ta kiku ta e reglanan ku un periodista òf e representante di e media ‘online’ mester kumpli kuné pa haña akreditashon. Banda di esei akreditashon simplemente nifiká ku e periodista òf e media ‘online’ tin akseso na informashon i evenementonan ku e servisio di Reino Caribe Hulandes ta organisá. Akreditashon tin simplemente komo meta pa hasi reportahe periodístiko posibel. E servisio di Reino Caribe Hulandes tin tur derecho pa introdusí akreditashon pa prensa pero e mester ta mas transparente den esaki. Mehorashon di trabou periodista na Hulanda Karibense no por tin un korelashon pa akreditashon.
No ta informá ta ken a bin na remarke pa akreditashon tampoko. Si nos tuma nota di e maneho pa akreditashon di e Parlamento di Hulanda, e asina yamá ‘Tweede Kamer’, nos por saka afó ku esunnan ku por drenta Tweede Kamer pa kubri kualke eventualidat, mester tin periodismo komo su trabou prinsipal i mester prueba esaki dor di un deklarashon di su doño di trabou òf esun ku a duné e enkargo. Tambe ta sali for di punto di bista ku un periodista ta hasi su trabou ku ta redakshonalmente independiente i ta evitá mas tantu posibel e aparensia di konflikto di interes. Esaki ta konta pa Boneiru tambe? Tin espasio pa e asina yamá periodistanan ‘freelance’ haña akreditashon?
Un otro punto interesante ta e hecho ku e servisio di Reino Caribe Hulandes tin su mes servisio di informashon ku ta funshoná na satisfakshon. Mi ta asumí ku tur komunikado i informashon insidental ta bai na tur prensa sea e ta akreditá òf nò. Tur informashon por haña tambe ribe e wèpsait di e servisio di Reino Caribe Hulandes. Lo bin kambio den esaki awor ku tin akreditashon? Mi ta kontesta mi mes i mi ta bisa ku mi no ta kere ku esaki lo ta e kaso. Akreditashon ta drumi masha serka di strobamentu di e derecho di libertat na informashon. Kon ta pará ku periodistanan ku no ta biba na Boneiru? Nan mester di akreditashon tambe pa kubri un evento di e servisio di Reino Caribe Hulandes òf di awor pa dilanti nan ta dependé di nan kolega lokal akreditá?
E servisio di Reino Caribe Hulandes por último a duna resultado di e investigashon di media. E resultadonan no ta duna bista riba e interesnan di un oyente òf un lesadó di korant pasobra a laga afó un parti importante ku ta e parti sosio demográfiko di e isla. E karakterístikanan di e isla manera edat, género, etnisidat, nivel di edukashon, entrada etcétera ta hopi importante pami por interpretá dikon sierto porsentahe ta skucha un radio emisora. Por ta mui bien posibel ku 60% di e poblashon ta skucha e programa di Nochi Willem di 1or pa 2or, pero despues di esei ta swech bai otro emisora. Anto ta ken ta e lesadónan di e korant Extra? Kon a para ku e korant Extra Boneriano? Investigashonnan ku no nesesariamente e servisio di Reino Caribe hulandes mester hasi, pero otronan tambe por hasi esaki, i e resultado sigur lo benifisiá nos tur.


text:
Tocante
Un CENSO di Poblacion y Vivienda ta wordo ehecuta cada 10 aña door di Oficina Central di Estadistica (CBS) y e ta un conteo di tur persona y vivienda na Aruba riba un momento den tempo. Esaki ta e asina jama “Momento di Censo”. E aña aki e “Momento di Censo” ta cay riba diahuebs 1 di oktober 12:00 di marduga. Tur persona cu na e “Momento di e Censo” ta biba na Aruba pa 1 aña of mas of tin e intencion di keda biba na Aruba pa 1 aña of mas ta wordo conta. Tambe tur vivienda na Aruba ta wordo conta.
E meta principal di e Censo ta pa duna contesta riba 4 pregunta principal:
1. Ken nos ta?
2. Cuanto nos ta?
3. Con nos ta biba?
4. Na unda nos ta biba?
KEN NOS TA?
Informacion tocante e capital humano di un pais ta esencial pa por midi e bienestar y e progreso di un pais. Den e cuadra aki e ta sumamente importante pa haya informacion confiabel y detaya di e poblacion di un pais. Durante di un Censo, datonan ta wordo colecta di entre otro e sexo, edad, situacion migratorio, estado di salud, nivel di educacion y e situacion laboral di esnan cu ta forma parti di e poblacion. Di e manera aki e Censo ta haci posibel pa duna un descripcion detaya di e capital humano di nos pais y contesta e pregunta “Ken nos ta”, Si compara e datonan cu a wordo colecta durante di e diferente Censonan cu a tuma lugar na Aruba desde 1960, por haya tambe un contesta riba e preguntanan “Ken nos tabata” y “Ken nos lo ta”.
CUANTO NOS TA?
Un Censo ta un conteo di poblacion y vivienda. E meta principal di un Censo ta pa haci un conteo completo di tur persona y vivienda na un pais. Na Aruba, un conteo ‘de jure’ ta wordo haci. Esaki ta nifica cu tur persona cu ta residencia usualmente na Aruba ta wordo conta. E contesta riba e pregunta “Cuanto nos ta” ta esencial pa maneho, planificacion y administracion nacional. E ta necesario pa tin informacion confiabel y detaya di, entre otro, e grandura di e poblacion pa por planifica y implementa maneho economico y social na un manera apropia y riba un base sostenibel, lagando ningun persona atras. Censonan di poblacion tambe ta forma e base pa projeccionnan di poblacion cu ta esencial pa guia maneho riba termino largo.
CON NOS TA BIBA?
E areglonan cu personanan y hogarnan ta haci pa locual ta trata nan vivienda, ta varia tanto entre paisnan como tambe denter di paisnan y regionnan. Informacion cu ta regarda e areglonan cu personanan y hogarnan ta haci pa nan vivienda, den sentido di e acceso cu nan tin na awa, coriente y internet y e presencia di facilidadnan esencial, manera facilidadnan sanitario, ta esencial pa por monitorea aspectonan importante relata na e salud y bienestar di e personanan y hogarnan aki. E Censo di Poblacion y Vivienda ta provee informacion hopi balioso di “Con nos ta biba”. E informacion aki por wordo usa door di esnan encarga cu maneho pa nan por tuma na nan encargo e necesidadnan di personanan y hogarnan y monitorea e progreso cu a wordo obteni den transcurso di tempo pa e Metanan di Desaroyo sostenibel cu a wordo reconoci mundialmente.
UNDA NOS TA BIBA?
Nacionnan Uni na 2017 a defini e meta di e Censo di Poblacion y Vivienda como lo siguiente: pa colecta, procesa y disemina estadisticanan di poblacion, e composicion di e poblacion y su caracteristicanan y e distribucion y organisacion di famia y hogarnan riba un forma detaya y pa areanan chikito. Di e forma aki, e Censo ta provee datonan detaya di “Unda nos ta biba”, E datonan aki ta esencial pa esnan encarga cu maneho por aloca servicionan na unda tin mester di nan. E pregunta “Unda nos ta biba” tin un significancia agrega na momento cu datonan colecta durante di e diferente Censonan ta wordo compara cu otro den transcurso di tempo. E movecion geografico di e poblacion ta sigui patronchinan cla di e desaroyo economico di Aruba.
Download Cuestionario 2020
Cuestionario Censo 2020 PAPIAMENTO
Questionnaire Census 2020 NEDERLANDS
Questionnaire Census 2020 ENGLISH


text:
Oranjestad-Na Aruba tin un cantica hopi conoci cu kier laga nos compronde cu un aña nobo ta habri e oportunidad pa conduci un bida nobo (aña nobo bida nobo). Ta parse cu esaki a bira e cantica faborito di sr. Mike Eman, pasobra e tactica di “braafste jongetje van de klas” a cuminsa ta backfire lagando atras un gobierno sin lider y un partido asina “grandi y prestigioso” sin ningun otro candidato cu lo por a trata di reemplaza e lider cu a cay den desgaracia.
Mike Eman a bin ta ripara cu e welga di hamber no a surti e efecto cu e a spera y esey tawata desvia e atencion atrobe di nos pueblo for di e desaster financiero cu su gobierno a bin ta ehecuta e ultimo 5 aña. Alcontrario su acto bochornoso aki a yuda na Aruba habri wowo di nos conciudadanonan pa e forma maligno cu e y su secuasnan di partido, yuda door di un prensa comprometi, a trata di manipula y desinforma nos pueblo atrobe. Danki Dios cu ta existi awendia un “social media”, pero tambe periodistanan y radio-emisoranan balente cu no a ria pa duna informacionan veridico y al caso.
Henter e comedia cu a sigui despues cu un ex-minister di finansas atacando henter mundo y un partido cu tawata busca apoyo den forma di firma serca e pueblo cu den pasado tawata para tras di Mike Eman incondicionalmente, tampoco no a duna e resultado spera. Alcontrario un grupo rond di e periodista sra. Miriam Rosel-Koolman a hasta logra den un tempo corto acumula mas di 10 mil firma na fabor di nos gobernador cu si a pone interes general na prome lugar y para un maneho financiero fatal cu a conduci na un “downgrading” door di Fitch.
Mike Eman a hañé obliga di cambia di tactica. Na prome lugar a disidi di corta cabes di e supuesto “bright young professional” e ex-minister di finansas Juan David Yrausquin, cu nunca a sconde su anhelo pa lidera e partido berde y bira un dia prome minister. Na di dos lugar a duna henter miembrecia di AVP incluso e 13 marionetanan den parlamento un “brevet van onvermogen” y a mandanan sera nan boca. Na di tres lugar a tuma e postura di “sconde” pa e responsabilidad y a disidi di tuma un par di dia di sosiego hustamente na un momento cu e Pais ta rekeri presencia y autoridad di e hefe di gobierno.
Pero no ta aki e tactica Machiavellico di Mike Eman a termina. Su “pièce de résistance”, e plato principal y alabes e “Angel Wardador” di su tactica nobo pa desvia e atencion a bin den forma di sr. Angel Bermudez.
Prensa comprometi di inmediato a sali promociona sr. Bermudez como e supuesto “vakminister” cu lo a compromete su mes pa salba Aruba di e problema cu Hulanda, pasobra den opinion di e minister di finansas nobo e problema di Aruba actual no ta financiero sino constitucional. Atrobe ta tira culpa riba tur otro expertonan manera IMF, Standard & Poors y Fitch. Tambe e mandatario a laga sa cu e gobierno di Reino y gobernador a comete un “faux pas”, tradusi na hulandes un “blunder”. Esaki ami ta categorisa como un expresion politico y particularmente biniendo di un persona cu continuamente ta laga sa cu e no ta politico y cu supuestamente lo ta e persona cu mester yuda mehora e relacion cu Hulanda.
Mi ta contento di wak cu nos pueblo ta keda alerta pa desmenti y rechasa e tactica maligno di Mike Eman pa desvia atencion. Ta Mike Eman a wordo eligi pa dirigi e pais aki y no e “Angel Wardador” Bermudez. Pueblo mester sigui exigi un maneho transparente y honesto cu mester tin como unico meta salbaguerdia nos autonomia pero principalmente segura e futuro di e proximo generacion. No ban lubida cu ainda ta spera nos medidanan, cu consecuencianan directo pa e cartera di e clase trahado, ocaciona door di 5 aña di un maneho desatroso door di un gobierno y prome-minister cu semper a pone interes personal na prome lugar.


text:
Prome Minister Evelyn Wever-Croes: TOQUE DE QUEDA TA BIN BEK ENTRANTE DIABIERNA 28 DI AUGUSTUS
Prome Minister Evelyn Wever-Croes:
TOQUE DE QUEDA TA BIN BEK ENTRANTE DIABIERNA 28 DI AUGUSTUS
Diaranson anochi durante Conferencia di prensa di Gobierno di Aruba hunto cu Crisis Team pa informa tocante e ultimo desaroyonan pa tur loke ta trata Covid-19, Prome Minister Evelyn Wever-Croes a anuncia medidanan cu Gobierno di Aruba a tuma pa yuda contene corona virus riba.
Premier di nos pais a duna di conoce cu un mayoria di e casonan cu tin aworaki nan origen ta conoci y mas o menos 25% di e casonan tin un origen desconoci. Gobierno di Aruba hunto cu Crisis Team a considera esaki motibo pa introduci medidanan.
Entrante 28 di augustus ta introduci un Toque de Queda for di 12 am -5 am. Durante e orario aki niun hende por ta riba caya mas. E anochi di diahuebs caba si bo ta riba caya despues di 12 am bo ta violando e ley di Toque de Queda. Toque de Queda ta un medida temporal, inicialmente pa dos siman cu e intencion pa purba maneha e contagionan cu nos no conoce e origen.
Alaves e medida aki ta necesario pa nos reserva nos capacidad di cuido intensivo pa casonan di pashentnan di Covid cu mester e asistencia aki. Na final di e dos simannan, lo conclui con esaki a afecta e cantidad di casonan y wak si e ta logra baha na un cantidad cu Aruba por biba cu ne.
Cu e medida aki tambe kier purba evita accidentnan of hincamentonan cu lo por tuma luga den e orario stipula y cu por tuma luga den cuido intensivo cu pashentnan di Covid mester tuma. Ta constata cu hopi biaha ta den oranan di marduga door di abuso di alcohol ta haña e pashentnan di trauma den cuido intensivo cu por wordo evita.
“Durante e prome periodo di Covid, Toque de Queda a traha y Gobierno di Aruba ta spera cu e biaha aki tambe e traha”, Prome Minister Evelyn Wever-Croes a duna di conoce.


text:
Kaso di hogamentu: konstatá morto di e hòmber Adolfo Henriquez nase dia 30 di desèmber 1948 na Norwega na Playa di Daaibooi.
Djabièrnè 24 di desèmber 2021 alrededor di 13.324’or, Sentral di Polis a dirigí unidat di Barber pa Playa di Daaibooi,pa un kaso di hogamentu.
Na yegada di e unidat, el a tuma nota ku ya personanan den besindario a saka e víktima for di awa.
Nan a trata di reanim’é, pero sin e resultado deseá.
Pa motibunan te ainda deskonosí e hòmber aki tabata landando na e playa i diripiente a hañ’é ku komplikashon,ku e konsekuensia ku el a guli basta awa.
Dòkter di polis a ku a presentá na e sitio, a konstatá morto di e hòmber Adolfo Henriquez nase dia 30 di desèmber 1948 na Norwega.


text:
WILLEMSTAD – Promé Minister, Sr. Ivar Asjes a risibí e Selekshon di Natashon di Kòrsou ku tabata asina eksitoso na e kompetensia di CARIFTA Championship 2014, na Aruba. Durante e enkuentro ameno na Forti, e selekshon di e hóbennan atleta, algun mayor i direktiva di Federashon Aquatiko Kòrsou a haña un felisitashon personal di parti di Promé Minister Asjes. Ta trata aki di un selekshon di 25 atleta di 4 diferente ekipo di natashon, ku a gana un total di 5 medaya di oro, 1 di plata, 3 di bròns i 48 puesto den final.
Promé Minister Asjes, a indiká na e hóbennan atleta ku Gobièrnu i pueblo di Kòrsou ta hopi orguyoso di nan presentashon i logronan. Tambe Promé Minister Asjes a gradisí e mayornan , coachnan i direktiva di e Federashon pa e gia ku nan a duna e hóbennan aki.